Larangan berhijab: Penduduk Islam kecam keputusan Mahkamah India

KARNATAKA, 11 Syaaban 1443H, Selasa – Mahkamah India hari ini mengekalkan larangan pemakaian hijab di dalam institut pendidikan di Karnataka – sebuah negeri di selatan negara ini.

Keputusan itu akan menyebabkan beribu-ribu gadis kehilangan peluang untuk mendapatkan ilmu, kata aktivis Afreen Fatima.

Ketua Hakim Negara, Ritu Raj Awsthi berkata, pihaknya berpandangan, pemakaian hijab oleh wanita Islam tidak menjadi sebahagian daripada amalan agama yang penting.

“Kerajaan mempunyai kuasa untuk menetapkan garis panduan pakaian seragam dan sekali gus menolak pelbagai petisyen yang membantah keputusan tersebut,” katanya.

Keputusan itu dikeluarkan susulan bantahan terhadap tindakan kerajaan Karnataka yang melarang pelajar memakai hijab di sekolah dan kolej.

Sebelum ini, Mahkamah Tinggi Karnataka menolak semua petisyen mencabar perintah kerajaan mengenai hijab dengan alasan ia bukan amalan agama yang penting.

Aktivis dan ulama Islam melihat larangan itu sebagai diskriminasi agama dan pelanggaran hak asasi yang dijamin Perlembagaan.

Sementara itu, aktivis, Safoora Zargar pula menyifatkan keputusan berkenaan sebagai bencana dan kepalsuan mutlak.

Karnataka diperintah kerajaan Hindu Bharatiya Janata Party (BJP), yang menyaksikan peningkatan dalam ketegangan agama. – Agensi


Tunisia tutup stesen televisyen dimiliki pembangkang

TUNIS, 21 Rabiulawal 1443H, Khamis – Pengawal selia media bebas Tunisia, HAICA memaklumkan, ia telah menutup stesen televisyen, Nesma TV yang dimiliki oleh pemimpin parti pembangkang, Heart of Tunisia, Nabil Karoui dan sebuah stesen radio agama, dengan mengatakan kedua-duanya beroperasi tanpa lesen, lapor Reuters.

Stesen-stesen itu telah mengkritik Presiden, Kais Saied yang merampas kuasa eksekutif pada bulan Julai lalu dalam satu tindakan yang disifatkan penentangnya sebagai rampasan kuasa.

HAICA juga awal bulan ini menutup stesen televisyen Zitouna, yang juga pernah mengkritik Saied selain tidak berlesen.

Stesen televisyen Nesma dan stesen radio agama Quran Kareem telah beroperasi selama bertahun-tahun tanpa lesen, menimbulkan kemarahan pengawal media yang melihat mereka sebagai medium terlarang untuk pengaruh politik.

Sejak Saied merampas kuasa pada Julai, beberapa pengkritik melihat sebarang tindakan terhadap media yang menentangnya sebagai cubaan untuk menjejaskan kebebasan akhbar dan hak di Tunisia, yang telah menjadi demokrasi sejak revolusi 2011.

HAICA mendenda Nesma kerana siarannya yang didakwa mengeksploitasi orang miskin dan mempromosikan agenda politik pemilik saluran itu, Nabil Karoui yang juga bekas calon presiden dan penentang presiden.

Stesen al-Quran itu pula dimiliki oleh Said Jaziri, seorang Ahli Parlimen yang digantung oleh presiden pada Julai.

Pegawai di Nesma dan Quran Kareem bagaimanapun tidak bersedia untuk memberi sebarang komen. – Agensi


Bagaimana nanti nasib dunia Islam di bawah Biden?

BANGI, 8 Jamadilakhir 1442H, Khamis – Seperti mana analisis impak manifesto dasar Presiden Amerika Syarikat (AS) ke-46, Joe Biden boleh memberi petunjuk naik turun sektor saham tertentu, begitu juga dengan manifesto dasar luar beliau boleh dikaji untuk mendapatkan jangkaan konflik, perang dan keamanan di dunia Islam.

Pensyarah Universiti Kebangsaan Malaysia (UKM), Abdul Muein Abadi berkata, saat ini, terdapat beberapa negara yang menjadi fokus utama seluruh umat Islam iaitu Palestin, Yaman, Syria dan juga Iran.

Dalam isu pendudukan Palestin, Abdul Muein menegaskan, meskipun Biden berpendirian menolak usaha Zionis Israel untuk mengilhak wilayah Tebing Barat Palestin, beliau masih menyokong kuat rejim tersebut dengan menolak seruan badan yang dikenali sebagai Boycott, Divestment and Sanctions (BDS) kononnya atas dasar ‘antisemitik’.

“Malah, beliau juga secara terbuka menyokong tindakan negara-negara Arab yang menormalisasi hubungan diplomatik dengan rejim Zionis tersebut seperti UAE, Bahrain, Sudan dan Maghribi,” katanya dalam artikel yang disiarkan Sinar Harian, hari ini.

Sementara dalam isu Perang Yaman pula, Biden sejak sekian lama mengkritik campur tangan Arab Saudi di sana serta berjanji akan menarik balik sokongan AS terhadap perang tersebut.

“Secara khusus, Biden bahkan memberi isyarat untuk mempertimbang semula penjualan senjata kepada Arab Saudi.

“Berbeza dengan Donald Trump sebelum ini,” katanya.

Trump sebelum ini telah meluluskan penjualan peluru-peluru pintar berjumlah AS$290 bilion (RM1.12 trillion) kepada sekutu utama mereka di Timur Tengah iaitu Arab Saudi.

Menurut Pentagon, penjualan senjata-senjata pintar Amerika kepada Arab Saudi termasuk kira-kira 3,000 butir GBU-39 Small Diameter Bomb 1 (SDB) serta peralatan sokongan yang lain untuk kegunaan tentera udara negara Arab itu bagi membolehkan mereka memenuhi keperluan pada masa ini serta akan datang.

Penjualan itu berlaku hanya kira-kira dua minggu sebelum Trump menyerahkan tampuk pemerintahan kepada Biden, yang telah pun menyatakan hasratnya untuk mengurangkan penjualan senjata kepada Arab Saudi bagi memaksa Riyadh menghentikan serangan terhadap pemberontak di Yaman.

Pun begitu, kata Abdul Muien, disebabkan Perang Yaman adalah begitu rumit – melibatkan Arab Saudi dan sekutunya, UAE dan proksinya di selatan, serta Houthi dengan Iran – maka tindakan Biden mengurangkan campur tangan AS di sana tidak akan dengan serta-merta menamatkan perang tersebut.

“Kita sebagai umat Islam wajib untuk terus mendoakan kebaikan ekonomi dan politik daripada Allah SWT dan bukannya berharap kepada siapa jua yang berkuasa di White House,” katanya lagi.


Kematian pertama selesema burung H3N8 di China

GENEVA, 21 Ramadan 1444H, Rabu – Pertubuhan Kesihatan Sedunia (WHO) melaporkan kematian seorang wanita akibat wabak selesema burung H3N8 di China.

Menurut agensi Pertubuhan Bangsa-Bangsa Bersatu (PBB), kes itu adalah kematian manusia pertama yang direkodkan akibat daripada virus selesema burung.

H3N8 diketahui telah menular sejak 2002 selepas pertama kali muncul dalam unggas air di Amerika Utara, dan menjangkiti kuda, anjing serta anjing laut.

Virus itu bagaimanapun tidak dikesan pada manusia sebelum dua kes tidak membawa maut muncul – kedua-dua kes di China – pada April dan Mei tahun lalu.

Bagi kes baharu ini, WHO berkata, kematian membabitkan seorang wanita berusia 56 tahun dari wilayah Guangdong di tenggara China.

Mangsa mula sakit pada 22 Februari, kemudiannya dimasukkan ke hospital kerana radang paru-paru teruk pada 3 Mac dan disahkan meninggal dunia pada 16 Mac lalu, kata WHO.

“Pesakit mempunyai pelbagai keadaan asas. Dia mempunyai sejarah pendedahan kepada ayam hidup sebelum penyakit dikesan, dan sejarah kehadiran burung liar di sekitar rumahnya.

“Tiada kontak rapat kes itu mengalami jangkitan atau gejala penyakit seperti dilaporkan,” katanya.

Justeru, WHO menggesa siasatan lanjut ke atas haiwan dan manusia bagi mengesan punca sebenar pendedahan jangkitan berkaitan virus H3N8.

Katanya, daripada dua kes tahun lepas, seorang dilaporkan kritikal dan seorang lagi hanya mengalami gejala ringan.

Kedua-dua kes berkemungkinan mendapat jangkitan daripada pendedahan langsung atau tidak langsung kepada ayam yang dijangkiti.

“Nampaknya virus ini tidak mempunyai keupayaan untuk merebak dengan mudah dari manusia ke manusia.

“Oleh itu risiko merebak di kalangan manusia di peringkat kebangsaan, serantau atau antarabangsa dianggap rendah.

“Bagaimanapun, disebabkan sifat virus influenza yang sentiasa berubah, WHO menekankan kepentingan pengawasan global untuk mengesan perubahan virologi, epidemiologi dan klinikal,” katanya.-  Agensi


Ukraine dakwa kanak-kanak mati sendirian akibat dehidrasi

LVIV, 6 Syaaban 1443H, Rabu – Pihak berkuasa Ukraine mendakwa seorang kanak-kanak perempuan berusia enam tahun meninggal dunia bersendirian di runtuhan rumahnya di bandar Mariupol akibat dehidrasi.

Kematian kanak-kanak bernama Tanya itu didakwa selepas serangan tentera Russia yang memusnahkan bangunan berkenaan dan turut mengorbankan ibunya.

Bagaimanapun, kematian mangsa tidak dapat disahkan, malah pegawai Russia juga tidak serta-merta mengeluarkan maklum balas.

Terdahulu, Moscow menggelar tindakannya di Ukraine sebagai ‘operasi ketenteraan khas’ yang diwujudkan untuk melumpuhkan ketenteraan jirannya dan menangkap apa yang dianggap kononnya ‘nasionalis berbahaya’.

Negara itu bagaimanapun menafikan kononnya operasi berkenaan menyasarkan orang awam.

Pengeboman kuat Russia sejak minggu lalu telah memutuskan bekalan air dan elektrik di bandar pelabuhan yang mempunyai kira-kira 400,000 penduduk, selain menghalang akses perkhidmatan kecemasan ke banyak tempat yang diserang.

“Kami tidak dapat mengatakan berapa lama lagi warga Mariupol yang kecil dan kuat kami telah berjuang untuk hidupnya.

“Kami tidak dapat membayangkan betapa menderitanya seorang kanak-kanak yang tidak berdosa terpaksa menanggungnya.

“Pada penghujung hayatnya, dia bersendirian, letih, ketakutan dan dahaga. Ini hanyalah satu daripada banyak cerita dari Mauripol yang tersekat selama lapan hari,” kata Datuk Bandar Vadym Boichenko dalam satu kenyataan.

Sementara itu, Presiden Ukraine, Volodymyr Zelensky berkata, adalah tidak dapat diterima bahawa seorang kanak-kanak boleh mati dalam keadaan tragis sedemikian pada abad ke-21.

“Pada 2022, akibat dehidrasi,” katanya dalam video ucapan, dan turut menyamakan krisis kemanusiaan di beberapa bandar Ukraine seperti pencerobohan Nazi ketika Perang Dunia Kedua.

Setakat Selasa, pejabat hak asasi manusia Pertubuhan Bangsa-Bangsa Bersatu (PBB) merekodkan sekurang-kurangnya 406 orang awam terbunuh di Ukraine sejak Russia menyerang negara itu pada 24 Februari lalu, dan menjangkakan jumlah sebenar mungkin jauh lebih tinggi.-  Agensi


New Zealand isytihar darurat di Auckland ekoran hujan lebat

AUCKLAND, 6 Rejab 1444H, Sabtu – New Zealand mengisytiharkan bandar terbesar di Auckland sebagai darurat selepas hujan lebat berterusan hingga menyebabkan ribuan penduduk terpaksa berpindah.

Bencana itu menyebabkan banyak kediaman dinaiki air, menghalang lalu lintas sekali gus memaksa pihak berkuasa memotong bekalan elektrik di rumah dan premis perniagaan atas dasar keselamatan.

Pada masa sama, lapangan terbang bandar itu ditutup sementara setelah dinaiki air setinggi buku lali di beberapa terminal.

Berikutan keadaan itu, pihak berkuasa lapangan terbang berkata, tidak akan ada penerbangan masuk atau keluar dari kemudahan itu sepanjang hari ini.

Sementara itu, Datuk Bandar Auckland, Wayne Brown mengesahkan penemuan dua mayat di Wairau Valley di North Shore.

Sehingga kini, polis belum mengesahkan sama ada penemuan mayat berkenaan mempunyai kaitan dengan banjir atau tidak.

Manakala Perdana Menteri New Zealand, Chris Hipkins, yang baru mengangkat sumpah Rabu lalu selepas peletakan jawatan mengejut Jacinda Ardern berkata, agensi kerajaan itu sedang berusaha untuk membantu semua rakyat di negara itu.

“Saya dinasihatkan bahawa pergerakan di sekitar Auckland kekal sukar,” katanya yang terpaksa menangguhkan lawatannya ke Auckland.

Hipkins berkata, pusat pengurusan krisis kebangsaan, yang terletak di bawah bangunan Parlimen di ibu negara Wellington turut membantu menyelaraskan tindak balas kecemasan.

Dalam pada itu, Datuk Bandar mempertahankan tindakannya selepas ramai yang mengecam kerana terlalu lambat mengisytiharkan darurat di bandar berkenaan.

Namun, beliau menjelaskan tindakan demikian dibuat selepas mendapat nasihat daripada pasukan pakar. – Agensi


Kibar bendera putih: Mengapa perlu perleceh usaha rakyat?

BANGI, 22 Zulkaedah 1442H, Sabtu – Tindakan memperlecehkan kuasa rakyat adalah berbahaya kerana menjadikannya semakin kuat dan berkembang.

Sebagai contoh, Arab Spring tercetus selepas perlecehan rakyat biasa di Tunisia, di mana perniagaan sayurnya diganggu pihak penguat kuasa.

Akibatnya, perlecehan itu mencetuskan revolusi rakyat dan menular sehingga menjatuhkan lima kerajaan di Timur Tengah.

Pensyarah Kanan Sains Pentadbiran dan Pengajian Polisi Universiti Teknologi Mara (UiTM), Mujibu Abd Muis berkata, naratif itu jelas menggambarkan suasana yang berlaku di dalam negara ini sekarang.

Beliau berkata, isu bendera putih sehingga mencetuskan pelbagai polemik dalam masyarakat timbul beberapa hari lalu.

Perkara itu menjadi lebih parah apabila ada segelintir pemimpin politik memberi ulasan dan pandangan yang memperlecehkan tindakan itu.

“Apa masalahnya kalau mengibarkan bendera putih? Apakah payah sangat untuk memahami kesukaran sekarang memerlukan apa sahaja cara yang ada bagi membolehkan bantuan segera dapat dihulurkan.

“Tak kiralah dengan apa cara sekalipun. Perlukah hal ini dipolitikkan sebegitu rupa hanya barangkali ia timbul dari minda rakyat yang prihatin dan bukannya orang politik?

“Mengapa perlu memperlecehkan usaha rakyat untuk membantu sesama rakyat?, ” soalnya menulis di Sinar Harian.

Mengulas lanjut, Mujibu berkata, rakyat ketika ini bersolidariti menggunakan kuasanya bagi membantu mereka yang memerlukan dan sepatutnya pemimpin perlu bersama mereka.

“Ibarat sakit sama mengaduh, luka sama menyiuk, kenalah sama-sama bertanggungjawab. Kita faham kerajaan sudah banyak membantu.

“Tetapi tetap masih ada lagi rakyat yang terlepas pandang daripada perhatian yang sepatutnya.

“Ingatlah wahai pemimpin, sebelum ini rakyat Malaysia sudah pernah menunjukkan kuasanya. Perlecehan pemimpin terhadap rakyat biasa pernah dihukum oleh kuasa rakyat.

Bercakap mengenai gerakan Pulang Mengundi 2018, Mujibu berkata, rakyat Malaysia ketika itu berpakat melalui platform maya bagi membantu sesama mereka melalui pelbagai cara supaya dapat pulang mengundi.

Ini termasuk berkongsi kereta, menyediakan kemudahan tambang dan bantuan kewangan sehingga menawarkan khidmat membawa balik kertas undi mereka yang berada di luar negara.

Pada masa sama, katanya, rakyat Malaysia ketika itu bersatu tanpa mengira perbezaan.

Beliau berkata, kekecewaan rakyat terhadap pemimpin yang berterusan memperkecilkan kemampuan dan pemikiran rakyat dengan pelbagai perlecehan jelik akhirnya mencetuskan gerakan itu.

“Dalam diam rakyat bersatu dan menggerakkan usaha untuk memastikan semua dapat pulang sekaligus meningkatkan peratusan mengundi.

‘Walaupun spontan dan tidak terancang, gerakan sekecil itu telah berkembang dan membesar dengan pantas yang akhirnya membawa kepada tumbangnya kerajaan Barisan Nasional (BN) buat kali pertama dalam sejarah.

“Ingatlah peribahasa, kerana pulut santan binasa, kerana mulut badan binasa. Jangan nanti disebabkan perlecehan itu, rakyat Malaysia sekali lagi bersatu dan angkat bendera putih ke atas kepemimpinan kamu,” katanya.


UAE peruntuk AS$3 juta bina semula kampung Palestin di Tebing Barat

ABU DHABI, 24 Syaaban 1444H, Jumaat – Presiden Emiriah Arab Bersatu (UAE), Sheikh Mohamed bin Zayed mengarahkan peruntukan AS$3 juta untuk membantu membina semula perkampungan Huwara, di Tebing Barat yang diduduki.

Sejumlah peruntukan itu turut disalurkan bagi menyokong rakyat Palestin yang terjejas selepas berdepan tindakan ekstrem peneroka Yahudi yang memusnahkan perkampungan berkenaan.

Inisiatif itu selaras usaha kemanusiaan UAE untuk menyokong rakyat Palestin, yang akan dilaksanakan melalui Jabatan Perbandaran dan Pengangkutan Abu Dhabi dengan kerjasama Kelab Persahabatan Palestin Emirati, lapor agensi berita negara WAM pada Khamis.

Huwara – sebuah perkampungan Palestin berhampiran pusat pemeriksaan jalan utama – menjadi titik serangan terbaharu antara Israel dan Palestin selepas beberapa bulan keganasan semakin memuncak di Tebing Barat.

Puluhan peneroka Israel mengamuk di Huwara bulan lalu, membakar berpuluh-puluh kereta dan rumah selepas dua mereka dibunuh oleh seorang lelaki bersenjata Palestin.

Amukan itu mencetuskan kecaman antarabangsa. Tetapi kerajaan Israel, yang terdiri daripada ultranasionalis pro-petempatan, menyatakan sedikit kemarahan dan hanya menyeru pelakunya untuk tidak mengambil undang-undang ke tangan mereka sendiri.

Bagaimanapun, beberapa penggubal undang-undang pergi lebih jauh, termasuk Menteri Kewangan Bezalel Smotrich, yang berkata Huwara harus ‘dipadamkan’ – tetapi oleh pihak berkuasa negeri dan bukan oleh rakyat persendirian. Dia kemudiannya menarik balik kenyataan itu. – Agensi


Tiada bukti serangan hendap di Narathiwat dilakukan dari Malaysia

KOTA BHARU, 25 Zulhijjah 1442H, Rabu – Polis Kelantan hari ini menafikan dakwaan bahawa serangan ke atas Pos Operasi Tempur Kompeni Renjer di Tak Bai, Narathiwat, Thailand, awal pagi semalam telah dilakukan dari tebing sungai Malaysia.

Ketua Polis Kelantan Datuk Shafien Mamat berkata dakwaan oleh pihak tentera Thailand itu tidak mempunyai asas yang kukuh kerana tiada sebarang pembuktian yang dikemukakan oleh mereka.

Beliau berkata berdasarkan dakwaan itu, serangan ke atas pos tersebut dilakukan oleh kumpulan pemisah Thailand dari tebing sungai di negara ini.

“Polis Kelantan telah menjalankan siasatan di lokasi iaitu Pangkalan Haram Ikan Kering, Kubang Pak Itam, Pasir Mas yang didakwa digunakan oleh pihak pemisah untuk melakukan serangan namun tidak menjumpai sebarang bentuk bukti kelongsong peluru atau kesan tembakan di lokasi tersebut,” katanya dalam satu kenyataan di sini hari ini.

Shafien berkata susulan kejadian tersebut, polis telah memperketatkan kawalan di sepanjang sempadan di antara kedua-dua negara dengan melakukan pemantauan secara berterusan.

Semalam seorang anggota renjer maut manakala empat cedera parah dalam satu serangan hendap oleh sekumpulan lelaki bersenjata di pos kawalan tersebut dalam kejadian pada kira-kira 2.20 pagi (waktu tempatan). – Bernama


Pihak berwajib jangan lepas tangan insiden kren jatuh: ISMA

BANGI, 9 Syaaban 1442H, Selasa – Pihak bertanggungjawab diminta untuk mengambil tindakan tegas berhubung insiden komponen kren terjatuh di tapak pembinaan Lebuhraya Bertingkat Sungai Besi-Ulu Kelang (SUKE), semalam.

Ini kerana rakyat pastinya tidak mahu insiden yang meragut tiga nyawa warga China itu berulang kembali pada masa hadapan.

Selain itu, gerakan Islam, Ikatan Muslimin Malaysia (ISMA) berharap, pihak yang terbabit dalam tragedi ngeri berkenaan sama sekali tidak dilepaskan.

“Tidak sudah-sudah tragedi seperti ini berlaku. Harapnya tidak ada pihak yang berlepas tangan,” kata ISMA dalam catatan di Facebook.

Terdahulu, tiga pekerja warga China maut manakala seorang pemandu cedera parah susulan insiden satu daripada komponen kren gantri terjatuh di tapak pembinaan SUKE berhampiran Puncak Banyan, Persiaran Alam Damai, Cheras, pagi semalam.

Pengarah Jabatan Bomba dan Penyelamat (JPBM) Kuala Lumpur, Nordin Pauzi berkata, tiga pekerja projek pembinaan tersebut yang berasal dari China dikenali sebagai Ding Kunfu, Jiang Jinboa dan Mu Tong Zheng.

“Mayat Ding dan Jiang berjaya dikeluarkan pihak bomba pada 11.30 pagi tadi dan diserahkan kepada polis untuk tindakan susulan. Kerja mengeluarkan mayat Mu yang terhimpit di antara struktur besi masih dijalankan,” katanya.

Beliau berkata pihaknya menerima panggilan kecemasan berhubung insiden itu kira-kira 8.45 pagi dan tiga jentera dari Balai Bomba dan Penyelamat (BBP) Cheras, BBP Tun Razak dan BBP Hang Tuah dikerahkan ke tempat kejadian.


Kejayaan PdPR perlu komitmen luar biasa semua pihak terutama pelajar

BANGI, 12 Ramadan 1442H, Sabtu – Pengajaran dan Pembelajaran di Rumah (PdPR) secara dalam talian masih menjadi kaedah terbaik perlu dilaksanakan ketika pandemik COVID-19 belum reda.

Pengarah Pusat Kokurikulum, Universiti Malaysia Kelantan (UMK), Dr Muhamad Saufi Che Rusuli berkata, meskipun berhadapan pelbagai cabaran dalam melaksanakannya, Kementerian Pelajaran Malaysia (KPM) dan Kementerian Pengajian Tinggi (KPT) tetap merencanakan pelbagai kaedah dan strategi supaya proses PdPR berjalan sempurna.

Tambahnya, kebolehcapaian internet sudah pasti antara perkara penting berkait kelas dalam talian.

Justeru, katanya, terdapat keperluan dalam usaha mengenal pasti tahap kebolehcapaian internet setiap pelajar.

Katanya, hal ini bagi membantu tenaga pengajar menentukan kaedah bersesuaian dapat diambil.

“Tidak dapat dinafikan pelbagai kekangan timbul, terutama bagi pelajar di kawasan pedalaman yang kurang mendapat liputan rangkaian akses internet.

“Oleh itu, tenaga pengajar dan pelajar perlu menggunakan platform bersesuaian seperti media sosial supaya dapat berhubung tanpa gangguan.

“Ini amat penting bagi mengelakkan pelajar tertinggal sesi pembelajaran, sekali gus berupaya merangsang sistem kognitif pelajar secara berterusan,” katanya menulis di Berita Harian hari ini.

Selari dengan norma baharu, beliau berkata, PdPR secara talian memerlukan komitmen dan sokongan tinggi,

Bagi tujuan itu, katanya, ibu bapa perlu memahami normal baharu pendidikan, melengkapkan pelajar dengan teknologi seperti komputer riba, telefon dan akses internet agar mereka dapat menghadiri kelas dalam talian tanpa kerisauan.

Malah, beliau berkata, usaha luar biasa dan komitmen pelajar tidak berbelah bahagi juga penting dalam pelaksanaan PdPR.

“Pembabitan mereka bukan sekadar mendengar syarahan pengajar, bahkan memberikan maklum balas dan menyiapkan tugasan diberikan dengan sempurna.

“Sekiranya pelajar tidak memberikan komitmen sepenuhnya dalam aktiviti kokurikulum, ia hanya bertepuk sebelah tangan. Malah, ilmu disampaikan tidak menjadi pengetahuan kepada pelajar.

“Tenaga pengajar perlu memberikan khidmat pendidikan terbaik ketika wabak COVID-19 kerana ia memerlukan daya usaha dan tenaga luar biasa semua pihak,” katanya.


Negeri Sembilan bubar DUN Mei atau Jun depan

BANGI, 12 Jamadilakhir 1444H, Khamis – Dewan Undangan Negeri (DUN) Negeri Sembilan bercadang untuk dibubarkan sekitar Mei atau Jun bagi memberi laluan kepada Pilihan Raya Negeri (PRN).

Tempoh berkenaan dianggap paling sesuai selain menghampiri penghujung penggal pentadbiran selain bagi memberi ruang kepada kerajaan negeri untuk memberi tumpuan kepada pemulihan ekonomi kata, Menteri Besar Datuk Seri Aminuddin Harun.

“Insya-Allah kita akan bubarkan DUN sekitar Mei atau Jun bagi memberi laluan kepada PRN.

“Kerajaan perlu menggunakan mandat selama lima tahun yang diberikan rakyat pada Pilihan Raya Umum ke-14 (PRU14) dengan sebaiknya untuk mentadbir negeri dengan baik.

“Tambahan pula dengan situasi politik negara yang dinamik ketika ini, kita berharap dalam tempoh beberapa bulan ini dapat melaksanakan tugas yang terbaik untuk negeri dan negara.

“Kita tidak mahu terlalu memberi fokus kepada isu politik, namun perlu kawal dengan tumpuan ketika ini perlu diberikan kepada isu pembangunan negeri dan kesejahteraan rakyat,” katanya seperti dilapor media tempatan, hari ini.

Mengulas lanjut, beliau yang juga Pengerusi Pakatan Harapan (PH) Negeri Sembilan berkata, pihaknya perlu mengurangkan kenyataan politik bagi mewujudkan keharmonian dalam kerajaan negeri serta masyarakat.

“Kita tidak mahu pelabur luar lari atau hilang keyakinan kepada negeri dan negara disebabkan terlalu memberi tumpuan kepada isu politik,” katanya.


Rakyat Sri Lanka lancar mogok 24 jam

COLOMBO, 5 Syawal 1443H, Jumaat – Rangkaian bas dan kereta api di Sri Lanka melancarkan mogok selama 24 jam dengan mengosongkan pejabat dan kilang-kilang di seluruh negara.

Mereka menuntut jemaah menteri pentadbiran sekarang meletak jawatan berikutan keadaan ekonomi yang semakin teruk.

Selepas beberapa bulan ketiadaan bekalan elektrik, kekurangan bekalan makanan, bahan api dan bekalan ubat, rakyat terus menderita dan semakin melarat.

Kemarahan orang ramai menuntut  pentadbiran kerajaan berundur selepas kegagalan menangani krisis ekonomi yang paling teruk melanda sejak negara itu mencapai kemerdekaan pada 1948.

Ribuan pekerja melancarkan mogok selama 24 jam bermula semalam yang dianjurkan kesatuan sekerja negara.

Perkhidmatan bas persendirian turut senada dengan menghentikan operasi perkhidmatan mereka manakala pekerja kilang pula mengadakan bantahan di luar bangunan sambil mengibarkan bendera berwarna hitam.

“Kita anggap kesilapan ini disebabkan dasar Presiden yang membawa keadaan ekonomi negara menjadi lebih teruk,” ujar Ketua Kesatuan Pekerja, Ravi Kumudesh.

Tegasnya lagi, pemimpin utama kerajaan perlu bertanggungjawab dan berundur dengan segera.

Sementara itu, Presiden Gotabaya Rajapaksa menegaskan, tidak akan berundur walaupun bantahan semakin memuncak.

Semalam polis terpaksa melepaskan gas pemedih mata ke arah ribuan pelajar yang cuba menyerbu masuk ke bangunan Parlimen.

Krisis ekonomi Sri Lanka bermula sejak pandemik sekali gus menjejaskan ekonomi negara itu.

Lebih menyedihkan hospital-hospital utama di negara itu kekurangan bekalan ubatan penting menyebabkan kerajaan merayu kepada rakyat di luar negara untuk menderma bagi menyelesaikan perkara tersebut. – Agensi


Tel Aviv sifatkan kempen boikot ekonomi Israel tindakan keganasan

TEl AVIV, 12 Zulhijjah 1442H, Khamis – Presiden Israel, Isaac Herzog menyifatkan tindakan boikot terhadap Israel kerana masalah hak asasi manusia sebagai satu ‘jenis terorisme baharu’, selepas Ben & Jerry memutuskan untuk menghentikan penjualan aiskrim di penempatan haram rejim Zionis.

Ben & Jerry yang sudah lama menjadi sasaran Boikot, Penjualan dan Sekatan produk Israel (BDS) pimpinan Palestin mengumumkan, awal minggu ini bahawa ia akan menghentikan penjualan ke penempatan Israel di Baitulmaqdis Timur dan seluruh Tebing Barat yang diduduki sehingga menimbulkan kemarahan pemimpin Israel.

“Ini merupakan keganasan yang bertujuan untuk membahayakan warganegara Israel dan ekonomi Israel. Kita mesti menentang boikot dan keganasan ini.

“Kempen BDS tidak mengejar kedamaian dan berupaya untuk memusnahkan kewujudan negara Israel,” katanya sambil menegaskan bahawa semua pemimpin Israel selama bertahun-tahun bertindak balas secara agresif terhadap tindakan sedemikian.

Gerakan BDS sebelum ini sering berusaha untuk mencabar segala pelanggaran hak asasi manusia Israel melalui boikot ekonomi, budaya dan akademik sama seperti kempen boikot yang berjaya dalam aparteid Afrika Selatan. – Agensi


Zahid Hamidi panggil MP UMNO tandatangan tarik diri dari PN?

BANGI, 21 Zulkaedah 1442H, Jumaat – Ahli Parlimen UMNO didakwa dipanggil secara berperingkat untuk mendapat perakuan bersama bagi meninggalkan kerajaan Perikatan Nasional (PN) sebelum 1 Ogos.

Utusan Malaysia yang memetik sumber mendakwa, Presiden UMNO, Datuk Seri Dr Ahmad Zahid Hamidi dan Timbalannya, Datuk Seri Mohamad Hasan bercadang mengemukakan satu usul kepada Ahli Majlis Tertinggi supaya parti itu menarik sokongan dari kerajaan dalam masa terdekat.

Menurut laporan akhbar itu, lebih 10 Ahli Parlimen yang juga Ahli Majlis Tertinggi UMNO dipanggil bertemu Ahmad Zahid, Mohamad dan Setiausaha Agung, Datuk Seri Ahmad Maslan di Pejabat UMNO.

Sumber mendakwa, tindakan pucuk pimpinan memanggil Ahli Majlis Tertinggi secara berperingkat kerana kekangan waktu yang tidak boleh mengadakan sebarang mesyuarat.

“Jadi mereka telah memanggil beberapa MT (Majlis Tertinggi) untuk menyatakan persetujuan. Kalau setuju bermakna mereka perlu tandatangan dengan cadangan itu.

“Ada yang tidak bersetuju sebab nak menjayakan cadangan Majlis Kerja Tertinggi ini adalah Ahli Parlimen. Kalau Ahli Parlimen tidak tarik sokongan dari kerajaan PN, bermakna keputusan MT itu tidak ada kesan,” katanya.

Akhbar itu berkata, tindakan pucuk pimpinan UMNO bertentangan dengan kenyataan Pengarah Pilihan Raya UMNO, Datuk Seri Tajuddin Abdul Rahman yang menegaskan parti itu akan kekal dengan PN sehingga Ogos ini susulan pandemik COVID-19 yang masih sukar dibendung.


6 golongan perlu dapatkan nasihat doktor sebelum bersenam

ADA dua organ paling penting didalam badan manusia; iaitu jantung dan otak.

Fungsi jantung ialah sebagai pam untuk mengalirkan darah ke seluruh badan manusia.

Jantung mempunyai empat ruang, dua ruang atas bernama atria yang berfungsi untuk menerima darah dan dua ruang bawah bernama ventrikal yang berfungsi untuk mengepam darah.

Ventrikal kanan berfungsi untuk mengepam darah ke paru-paru, manakala ventrikal kiri pula mengepam darah ke seluruh badan.

Tahukah anda, setiap hari jantung kita akan pam darah sebanyak 7,500 liter untuk keperluan seluruh badan?

Ini termasuk otak, buah pinggang, usus dan otot. Sekiranya bekalan darah ini tidak mencukupi, ini akan menyebabkan kerosakkan pada organ-organ ini kerana tiada bekalan oxigen dan nutrisi yang cukup kepada organ-organ ini untuk berfungsi sebaiknya.

Manakala, otak manusia pula berfungsi sebagai hub kepada saraf yang mengawal segala perjalanan sistem badan manusia.

Otak manusia terbahagi kepada empat jenis, iaitu cerebrum, cerebellum, otak tengah (mid-brain) yang terdiri daripada thalamus, hypothalamus, glen pituitary, amygdala dan otak bawah (brain-stem) yang tediri daripada pons dan medulla oblongata.

Cerebrum adalah organ utama otak yang mengawal hampir seluruh pergerakkan badan.

Cerebrum terbahagi kepada empat lobar yang mempunyai fungsi yang berbeza, iaitu lobar hadapan (frontal lobe) yang mengawal fungsi eksekutif seperti kiraan, perancangan, pergerakkan otot-otot dan mengawal personaliti manusia, selain lobar tengah (parietal lobe) yang berfungsi sebagai penerima dan memproses informasi sensori daripada badan seperti sentuhan, tekanan pada kulit dan sensori haba.

Bagi lobar belakang (occipital lobe), ia berfungsi memproses informasi penglihatan daripada mata; dan lobar tepi (temporal lobe) yang berfungsi memproses informasi daripada pendengaran, tempat untuk menyimpan memori dan tempat untuk memproses percakapan dan bahasa.

Cerebellum pula sebagai bahagian otak yang mengawal koordinasi pergerakkan tubuh badan, dan juga pusat pengawal keseimbangan badan. Manakala bahagian otak tengah berfungsi mengawal perjalanan saraf daripada badan ke otak dan daripada otak ke badan, pusat kawalan hormon badan dan juga pusat mengawal emosi seperti gembira, sedih, marah dan sebagainya.

Otak bawah pula berfungsi mengawal sistem automatik badan seperti dengupan jantung, pernafasan, kawalan usus, bersin, dan pergerakkan otot-otot saluran pemakanan.

RISIKO KURANG SENAMAN

Menurut Pertubuhan Kesihatan Sedunia (WHO), hampir 20 peratus lelaki dan 27 peratus wanita berusia 18 tahun keatas di seluruh dunia tidak mempunyai kehidupan yang aktif, dan ini terutamanya di negara-negara kaya dimana peratusan individu yang tidak aktif meningkat kepada 26 peratus lelaki dan 35 peratus wanita.

Menurut data WHO lagi, sebanyak 81 peratus remaja antara usia 11 ke 17 tahun tidak mempunyai kehidupan yang aktif di seluruh dunia.

Antara penyebab kepada peningkatan jumlah ini, antaranya ialah;

1.Ketakutan kepada jenayah di luar rumah
2.Trafik yang sibuk
3.Pencemaran udara
4.Kurang kemudahan seperti kawasan rekreasi dan kawasan untuk senaman

Menurut WHO juga, kurangnya aktiviti fizikal adalah penyebab kematian keempat terbesar di seluruh dunia dengan kadar kematian sebanyak enam peratus setiap tahun.

Bilangan ini juga dibuktikan melalui satu kajian oleh Pusat Pencegahan dan Kawalan Penyakit Amerika Syarikat, di mana sebanyak 8.3 peratus kematian di negara itu adalah disebabkan oleh kurang aktiviti fizikal dan peratusan ini semakin bertambah bagi populasi berusia 40 tahun ke atas.

Selain itu, faktor kurangnya senaman dan kehidupan yang tidak aktif juga menyebabkan kadar penyakit bahaya seperti sakit jantung, kencing manis, serangan strok dan beberapa jenis kanser, juga meningkat.

Kajian Institut Kesihatan dan Kebajikan Australia (AIHW) pada 2017, mendapati kehidupan tidak aktif dapat meningkatkan risiko tujuh jenis penyakit, iaitu 19 peratus risiko penyakit diabetes, masing-masing 16 peratus risiko kanser usus dan kanser rahim, 14 peratus risiko nyanyuk (dementia), 11 peratus risiko penyakit jantung dan 10 peratus pula risiko strok.

KEBAIKAN SENAMAN

Daripada statistik diatas, WHO menyarankan bagi dewasa berusia 18 tahun keatas supaya melakukan senaman paling minima selama 150 minit seminggu dengan intensiti sederhana, ataupun 75 minit seminggu dengan intensiti berat.

Ini berkadaran dengan, 30 minit senaman sederhana intensiti seperti berjalan pantas atau berbasikal untuk lima hari seminggu, atau 30 minit senaman intensiti berat seperti berlari atau senaman interval (high intensity interval training –HIIT) untuk tiga kali seminggu.

WHO juga menyarankan, sekiranya mempunyai lebihan masa dan keupayaan, supaya dua hari seminggu digunakan untuk senaman menguatkan otot seperti menggunakan pemberat atau senaman-senaman yang menggunakan berat badan seperti tekan tubi (push-up), senaman mencangkung (squats) dan sebagainya.

Senaman yang mempunyai intensiti sederhana dan juga intensiti berat ini telah terbukti mempunyai kesan positif kepada jantung.

Ia bukan sahaja dapat melancarkan peredaran darah daripada jantung ke seluruh badan dan mengurangkan tekanan darah, malah ia juga dapat menguatkan otot jantung.

Satu kajian pada tahun 2013 melaporkan bahawa senaman dapat mengurangkan kadar penyakit jantung sebanyak 21 peratus bagi lelaki dan 29 peratus bagi wanita, serta mengurangkan kadar kematian daripada penyakit jantung sebanyak hampir 25 peratus.

Senaman telah terbukti menghasilkan pelbagai hormon yang baik untuk kesihatan.

Antaranya ialah hormon endorphin yang dikaitkan dengan perasaan gembira.

Endorphin adalah hormon semulajadi daripada badan yang mempunyai struktur yang sama dengan ubat penahan sakit, Morphine.

Endorphin semula jadi yang dirembeskan oleh badan melalui senaman boleh mencegah kemurungan.

Selain itu juga, ada beberapa kajian juga melaporkan bahawa senaman dapat meningkatkan hormon serotonin dan dopamin, iaitu hormon yang juga dapat mengawal perasaan gembira.

Bagi kesihatan otak pula, satu kajian pada tahun 2011 melaporkan bahawa senaman dapat mengurangkan kadar penyakit strok sebanyak 27 peratus bagi individu yang kerap bersenam, manakala pengurangan 15 peratus risiko bagi individu yang hanya bersenam sekali atau dua kali seminggu.

Antara kebaikan senaman yang lain adalah ia dapat meningkatkan keberkesanan hormon insulin pada otot.

Ini bermaksud dengan kekerapan senaman akan mengurangkan kadar penyakit diabetes jenis kedua, yang disebabkan oleh peningkatan resistan badan terhadap insulin.

Melihat kepada angka peratusan ini, dapat disimpulkan bahawa senaman adalah terapi yang sangat berkesan untuk menangani masalah kesihatan fizikal dan mental, terutamanya kepada dua organ terpenting badan iaitu jantung dan otak.

CADANGAN SENAMAN

Senaman yang baik adalah senaman yang dapat meningkatkan kadar degupan jantung.

Bagi individu dewasa yang sihat, senaman dengan intensiti sederhana diukur dengan peningkatan kadar degupan jantung ke 130 hingga 140 degupan seminit, manakala bagi senaman berintensiti tinggi pula dikira jika kadar degupan jantung melebihi 140 degupan seminit.

Degupan jantung ini boleh dikira secara automatik menggunakan jam smart-watch, atau secara manual dengan merasai degupan nadi di pergelangan tangan.

Bagi mereka yang tidak biasa dengan senaman, untuk mencapai intensiti tinggi bagi sesuatu senaman biasanya cepat.

Maksudnya, bagi mereka yang tidak biasa dengan senaman, mungkin lari-lari anak sahaja dapat meningkatkan degupan jantung kedalam lingkungan intensiti tinggi, manakala bagi seseorang yang sudah biasa dengan senaman, larian beberapa kilometer mungkin hanya senaman intensiti sederhana baginya.

Pemilihan jenis senaman adalah tidak penting.

Pemilihan bentuk senaman adalah berdasarkan kepada citarasa individu.

Tetapi sebolehnya mulakan dengan bentuk senaman yang ringan terlebih dahulu seperti berjalan atau berbasikal.

Sekiranya keadaan badan sudah menjadi biasa dengan tahap senaman, maka anda boleh meningkatkan tahap intensiti senaman kepada berlari, jogging, berenang dan sebagainya.

Jadikan senaman anda sebagai rutin mingguan dan sebaiknya senamanlah bersama-sama rakan-rakan atau keluarga.

Senaman bersama rakan dan keluarga ini terbukti dapat meningkatkan motivasi untuk kekal bertahan lama.

Pada peringkat awal, mungkin anda akan mendapati sedikit mencabar untuk melakukan senaman dan anda akan rasa sakit pada otot selepas senaman.

Ini adalah normal. Otot-otot manusia perlu untuk dikondisi bagi menghadapi sesuatu tekanan yang diletakkan padanya.

Delayed Onset Muscle Soreness (DOMS) atau sakit otot selepas senaman, adalah perkara yang normal disebabkan oleh pengumpulan laktik asid dalam otot selepas senaman.

Ketika senaman, otot menggunakan oxigen dan menghasilkan laktik asid sebagai bahan kumbah. Laktik asid ini kemudiannya dikitar-semula oleh sel-sel badan.

Proses kitaran semula ini bergantung kepada daya ketahanan badan dan adaptasi badan kepada senaman.

Maksudnya, semakin lama dan kerap kita bersenam, badan kita akan mengadaptasi lebih baik pada pertambahan laktik asid dan badan kita juga akan semakin efektif dalam memproses laktik asid yang terhasil.

Anda akan dapati, semakin kerap anda bersenam, semakin kurang terasa sakit pada otot walaupun intensiti dan jangka masa senaman semakin bertambah.

JUMPA DOKTOR DAHULU

Kebanyakkan kita akan mendapat manfaat daripada senaman, namun ada beberapa golongan yang perlu mendapat pengesahan daripada pihak doktor terlebih dahulu sebelum memulakan rutin senaman.

1.Anda berumur lebih dari 45 tahun.
2.Aktiviti fizikal menyebabkan sakit di dada anda.
3.Anda sering pengsan atau mengalami pening yang teruk.
4.Aktiviti fizikal yang sederhana menjadikan anda sangat sesak nafas.
5.Anda fikir anda mungkin menghidap penyakit jantung atau anda mengalami masalah jantung.
6.Anda disahkan mengandung.

Dr. Shaiful Aizad Shafie
Doktor Pelatih Pakar Rehabilitasi dan Pemulihan Sydney, Australia


KPM bincang kenaikan gaji guru miliki kelayakan akademik lebih tinggi

NIBONG TEBAL, 7 Zulkaedah 1444H, Sabtu – Kementerian Pendidikan (KPM) dalam radar perbincangan berhubung saranan menaikkan gaji guru yang memiliki kelayakan akademik lebih tinggi sebagai pengiktirafan kepada mereka.

Menteri Pendidikan, Fadhlina Sidek berkata, pihaknya juga memandang serius saranan tersebut dan berpandangan ia mestilah selari dari segi kualitifikasi bermakna integriti kualiti dan perkhidmatan perguruan yang menjadi tumpuan KPM.

“Kita ambil pandangan itu secara serius dan saranan berkaitan kenaikan gaji penjawat awam seperti mana yang diumum Perdana Menteri (Datuk Seri Anwar Ibrahim) akan jadi tumpuan awal sebaik saja ekonomi negara pulih. Ia juga tidak lari daripada hasrat KPM yang melihat perkara sama.

“Kita sedang berada dalam radar perbincangan (saranan itu) dan dalam konteks untuk menaikkan gaji guru serta dari segi kualitifikasi maknanya integriti kualiti dan perkhidmatan perguruan, ini menjadi tumpuan kita,” katanya kepada pemberita di sini hari ini.

Beliau ditemui selepas merasmikan Karnival Kita MADANI Daerah Seberang Perai Selatan (SPS) di Sungai Duri, di sini yang turut dihadiri Pengarah Jabatan Penerangan Pulau Pinang Sabri Said.

Fadhlina, yang juga Ahli Parlimen Nibong Tebal, berkata demikian ketika diminta mengulas laporan akhbar berhubung kerajaan disaran menaikkan gaji guru yang memiliki kelayakan akademik lebih tinggi sebagai pengiktirafan kepada mereka kerana berusaha memperkemaskan diri bagi memantapkan lagi pendidikan demi anak bangsa.

Setiausaha Kluster Pendidikan dan Modal Insan Majlis Profesor Negara (MPN), Dr Anuar Ahmad dilaporkan berkata, ketika ini gaji guru yang memiliki sarjana dan doktor falsafah (PhD) adalah sama dan ia wajar untuk dikaji semula.

Beliau turut dilaporkan berkata, kerajaan harus memberikan insentif kepada guru yang mempunyai kelayakan lebih tinggi agar mereka dapat merasakan pentingnya untuk sambung belajar bukan sahaja menambah ilmu, sebaliknya boleh meningkatkan gaji dalam bidang yang diceburi.

Mengulas lanjut, Fadhlina berkata, KPM sentiasa memberi galakan dan tiada sebarang halangan untuk guru menyambung pelajaran ke peringkat lebih tinggi kerana intergiriti perguruan dan kualiti guru juga meningkat dari semasa ke semasa.

“Saya ingat dari segi guru nak sambung pelajaran tidak jadi halangan malah kita menggalakkan, saya juga membuka ruang yang luas untuk mereka (sambung belajar) lagipun guru sekarang ini sangat berkelayakan dan terlatih dalam bidang mereka,” katanya. – Bernama


Orang Islam halalkan maksiat boleh menjerumus ke masalah akidah

ORANG yang tenggelam dalam maksiat tidaklah merisaukan kerana ramai sahaja pelaku maksiat tegar yang bertaubat. Allah Maha Pengampun.

Tetapi yang merisaukan adalah orang Islam yang menghalalkan maksiat kerana itu boleh menjerumuskan beliau ke permasalahan akidah.

Merisaukan juga adalah orang Islam yang memberikan kebenaran kepada orang bukan Islam untuk melakukan maksiat. Itu adalah salah faham yang akan menjadikan orang bukan Islam makin jauh dari hidayah.

Bila tular geng MUDA minum arak dan alasan yang diberikan, banyak batas agama yang telah dilanggar sebenarnya. Bertaubatlah selagi masih ada waktu.

* saya kongsikan artikel lama untuk perkongsian

Adakah Allah Membenarkan Arak Kepada Bukan Islam?

1. Timbul persoalan berkenaan isu ini dalam minggu ini. Saya cuba untuk kongsikan di sini pandangan saya, moga membantu kita untuk memahami isu ini berdasarkan neraca pandang syarak. Saya cuba sampaikan dengan bahasa yang mudah tanpa terlalu banyak menggunakan istilah usul yang rumit.

2. Ulama usul telah pun membincangkan isu ini lama dahulu sejak dari zaman awal Islam lagi. Persoalan ini termasuk di dalam satu topik perbahasan:

هل الكفار مخاطبون بفروع الشريعة؟

“Adakah orang kafir ditaklifkan (diwajibkan) dengan kewajipan furu’ syariah?”

3. Syariah mempunyai kewajipan yang kita panggil sebagai usul dan furu’. Usul syariah adalah isu-isu berkait keimanan seperti kewajipan beriman kepada Allah. Manakala furu’ syariah adalah isu-isu berkait amalan yang selalu kita bincangkan di dalam fiqh seperti kewajipan solat.

4. Orang beriman ditaklifkan (diwajibkan) dengan perkara usul dan furu’. Dia wajib beriman dan di masa yang sama dia wajib solat. Dia berdosa jika tidak beriman dan dia berdosa jika dia tidak solat.

5. Manakala orang bukan Islam ditaklifkan (diwajibkan) dengan perkara usul tanpa khilaf di kalangan ulamak. Makanya menjadi kewajipan ke atas orang bukan Islam untuk beriman kepada Allah. Jika dia tidak beriman, maka dia berdosa.

Tetapi bagaimana dengan furu’ syariah? Adakah orang bukan Islam ditaklifkan (diwajibkan) untuk solat, membayar zakat, tidak minum arak dan sebagainya? Di sini terdapat khilaf di kalangan ulamak usul kepada banyak pandangan. Tetapi pandangan yang rajih (kuat) dan merupakan pandangan jumhur ulamak adalah mereka juga ditaklifkan (diwajibkan) dengan furu’ syariah.

6. Jumhur ulamak berhujah dengan beberapa dalil, di antaranya adalah firman Allah:

“في جنات يتساءلون . عن المجرمين . ما سلككم في سقر . قالوا لم نك من المصلين . ولم نك نطعم المسكين . وكنا نخوض مع الخائضين . وكنا نكذب بيوم الدين . حتى أتانا اليقين .”

“(Mereka ditempatkan) di dalam syurga (yang penuh nikmat), mereka bertanya-tanya, tentang (tempat tinggal) orang-orang yang bersalah, (Setelah melihat orang-orang yang bersalah itu, mereka berkata): “Apakah yang menyebabkan kamu masuk ke dalam (neraka) Saqar?” Orang-orang yang bersalah itu menjawab: “Kami tidak termasuk dalam kumpulan orang-orang yang mengerjakan sembahyang; “Dan kami tidak pernah memberi makan orang-orang miskin; “Dan kami dahulu selalu mengambil bahagian memperkatakan perkara yang salah, bersama-sama orang-orang yang memperkatakannya; “Dan kami sentiasa mendustakan hari pembalasan, “Sehinggalah kami didatangi oleh perkara yang tetap diyakini (kematian)”.
(Al-Mudatthir: 40-47)

Allah memasukkan mereka yang kufur (tidak beriman dengan hari akhirat) disebabkan oleh kerana mereka tidak sembahyang, tidak memberi makan orang misikin, mereka-reka kata-kata palsu dan menolak hari akhirat. Satu dari empat sebab adalah perkara usul, tetapi tiga lagi adalah perkara furu’.

Dan syariah sebelum Naib Muhammad saw juga berjalan dengan kaedah yang sama iaitu orang bukan Islam (ditaklifkan) diwajibkan dengan furu’ syariah. Lihatlah bagaimana Allah mewajibkan kaum Ad untuk beriman kepada Allah dan di masa yang sama melarang mereka dari menyeksa manusia (surah as-Syuara’: 130).

Dan lihat juga bagaimana Allah mewajibkan ke atas kaum Nabi Lut as agar beriman kepada Allah dan di masa yang sama melarang mereka dari melakukan liwat (surah as-Syuara’: 165). Larangan menyeksa manusia dan liwat adalah furu’ syariah.

Dan banyak lagi hujah ulamak berkenaan kewajipan bukan Islam terhadap furu’ syariah ini.

7. Mungkin timbul satu persoalan, bagaimana mereka hendak melakukan furu’ syariah (solat, berpahala jika tidak minum arak dan lain-lain) sedangkan mereka tidak beriman? Jawapannya sama seperti persoalan bagaimana seseorang hendak mengerjakan solat dalam keadaan dia tidak berwudhuk? Oleh kerana iman adalah syarat sah solat, maka dia wajib beriman sebelum solat seperti dia wajib berwudhuk sebelum solat. Tidak ada ulamak mengatakan oleh kerana dia tidak ada wudhuk, maka dia tidak wajib solat.

8. Mungkin timbul juga persoalan, bukankah orang bukan Islam boleh minum arak di rumah mereka? Penjelasannya, ‘dosa kerana melakukan maksiat dalam keadaan dia tidak beriman’ adalah perkara yang berbeza dengan ‘hukuman melakukan maksiat di dunia’. Fiqh mungkin tidak menghukumnya jika minum di rumah, tetapi di sisi Allah dia tetap berdosa. Topik yang kita bincangkan adalah adakah Allah membenarkan arak kepada bukan Islam … bukan adakah orang bukan Islam akan dijatuhkan hudud jika minum arak. Persoalan kedua itu panjang perbahasannya di dalam fiqh dan kita tidak bincangkan di sini.

9. Seterusnya sebahagian ulamak pula seperti Syeikh ِAbu al-Toyyib Maulud al-Sariri pula meluaskan kaedah:
الكفار مخاطبون بفروع الشريعة
‘Orang kafir ditaklifkan (diwajibkan) dengan kewajipan furu’ syariah’ kepada kaedah seterusnya iaitu:

المسلمون مخاطبون بمنع إعانتهم على ترك هذه الشرائع ومخالفتها
‘Orang Islam ditaklifkan (diwajibkan) dengan larangan membantu orang kafir dari meninggalkan furu’ syariah dan melanggarnya’.

Dari kaedah ini difahami, orang Islam yang membantu orang bukan Islam minum arak juga adalah berdosa.

10. Demikianlah sedikit perkongsian saya berkenaan dengan isu ini berdasarkan neraca fikir syariat. Moga dapat menjelaskan persoalan yang berligar di sekitar isu arak bagi bukan Islam.

Wallahu a’lam

Ustaz Muhammad Fauzi Asmuni
Presiden Ikatan Muslimin Malaysia (ISMA)


Rampasan kuasa: Rohingya di Bangladesh enggan pulang ke Myanmar

DHAKA, 25 Jamadilakhir 1442H, Ahad — Perjanjian untuk menghantar pulang pelarian Rohingya dari Bangladesh ke Myanmar – yang dijadualkan Jun – berkemungkinan terjejas susulan rampasan kuasa tentera, minggu lalu.

Kira-kira 740,000 Rohingya lari ke Bangladesh pada Ogos 2017, menyelamatkan diri daripada kekejaman tentera di Myanmar yang disamakan Pertubuhan Bangsa-bangsa Bersatu (PBB) sebagai pembersihan etnik.

Perjanjian penghantaran pulang diputuskan bulan lalu menerusi rundingan tiga pihak – China sebagai perantara.

Menerusi program itu, pelarian Rohingya perlu mengisi dan menandatangani borang bahawa mereka dengan rela hati mahu dihantar pulang serta akan mematuhi undang-undang sedia ada di Myanmar.

Namun, berikutan rampasan kuasa oleh tentera Myanmar itu, sebahagian besar pelarian kini berubah hati dan nekad tidak mahu pulang.

Sebelum ini, pada November 2018 cubaan untuk menghantar pulang 2,260 Rohingya tidak berjaya kerana mereka enggan pulang tanpa jaminan keselamatan.

Bangladesh, bagaimanapun berharap Tatmadaw tidak menghentikan usaha itu meskipun berlaku rampasan kuasa.

Sementara, di Myanamar, kira-kira 600,000 etnik Rohingya dilaporkan masih berada di negara itu.

Jurucakap PBB, Stephane Dujarric berkata, mereka tidak bebas bergerak dan memiliki akses terhad terhadap keperluan kesihatan asas dan pendidikan.

“Kebimbangan kami adalah perkembangan ini (rampasan kuasa) akan memburukkan keadaan buat mereka,” katanya. – Agensi


Penonton ‘meremang’, Mat Kilau kutip RM1 juta hari pertama tayangan

Oleh Siti Hafidah Abd Ghaffar

BANGI, 24 Zulkaedah 1443H, Jumaat – Filem Mat Kilau: Kebangkitan Pahlawan mencatatkan kejayaan awal membanggakan apabila memungut RM1 juta pada hari pertama di pawagam semalam.

Pengarahnya, Syamsul Yusof berkata, kutipan itu sekali gus menjadikan Mat Kilau filem epik pertama Malaysia yang memecahkan rekod pembukaan dan sebagai filem epik Melayu dengan kutipan paling tinggi dalam sejarah.

“Izin Allah, maka dengan ini Mat Kilau menjadi filem epik pertama Malaysia memecahkan rekod pembukaan sebagai ‘filem epik Melayu kutipan paling tinggi dalam sejarah’,” katanya dalam hantaran di Instagram hari ini.

Kutipan itu seperti sudah dijangka kerana tayangan pertamanya semalam mendapat sambutan baik rata-rata mereka yang sudah menontonnya di pawagam.

Rata-rata penonton mengakui ‘meremang’ dan memuji karya terbaharu bertemakan sejarah penting dalam filem biografi epik yang diterbitkan oleh Studio Kembara itu.

Filem aksi tanpa henti itu menyaksikan pengorbanan, keberanian dan kesatuan pahlawan-pahlawan Melayu untuk membebaskan tanah air tercinta.

Tinjauan Ismaweb.net mendapati, pengguna media sosial memberi pujian melambung kepada filem arahan Syamsul Yusof Yang menelan belanja sebanyak RM8 juta.

Menjadi penonton terawal menonton filem itu, Abdullah Zainal berkata, tayangan Mat Kilau memberi kesan kepada jiwa orang Melayu.

“Filem ini memang epik dan buatkan kita jadi bangga pada sejarah dan budaya bangsa kita.

“Diharapkan lagi banyak filem sejarah macam ini akan ada lagi selepas ini, sebagai wadah untuk generasi muda kita lebih kenal dan cinta kepada warisan bangsa kita,” demikian kata Sayed Salazaar.

Sementara Muhammad Zulhairi memuji babak aksi silat yang dibawa oleh watak utama dalam filem itu selain skrip yang diketengahkan.

“Aku tengok tadi serius 10/10. Dia punya silat memang gempak campur dengan Bahasa Melayu lama,” katanya.

Harith Hasnan pula berkata, dia hadir menonton filem ini dengan harapan supaya akan ada lagi filem biografi epik seperti Mat Kilau yang dihasilkan akan datang.

“Kita patut berbangga dan berterima kasih pada pihak Syamsul Yusof dan Studio Kembara serta barisan pelakon yang berjaya menonjolkan dan mempromosikan kekayaan budaya dalam masyarakat nusantara serta kisah sejarah pahlawan Melayu terbilang kepada rakyat Malaysia,” katanya.


PAS belum putuskan calon bertanding di PRK Kemaman

KUALA TERENGGANU, 17 Rabiulawal 1445H, Selasa – PAS belum memutuskan calon yang bakal bertanding pada Pilihan Raya Kecil (PRK) Kemaman susulan keputusan untuk tidak memfailkan rayuan terhadap keputusan petisyen pilihan raya bagi Parlimen berkenaan.

Naib Presiden PAS, Datuk Seri Dr Ahmad Samsuri Mokhtar bagaimanapun berkata, pihaknya bersedia untuk menghadapi PRK yang bakal diadakan nanti.

“Kita bersedia untuk menyertai PRK dan kita belum buat keputusan (kekalkan calon yang sama atau tukar),” katanya kepada pemberita selepas Persidangan Dewan Undangan Negeri (DUN) Terengganu, di sini hari ini.

Mengulas lanjut, Ahmad Samsuri yang juga Menteri Besar Terengganu berkata, PAS tidak pernah menganggap mana-mana kerusi ditandingi termasuk Ru Rendang mudah dimenangi.

“Mana yang ada kita anggap satu medan untuk bekerja keras dan bekerja sepenuh hati daripada jentera.

“Saya percaya rakyat yang berada di kawasan itu (Kemaman) juga teruja untuk memberi kemenangan pada calon PAS pada pilihan raya ini,” katanya.

Terdahulu, Setiausaha Agung PAS, Datuk Seri Takiyuddin Hassan memaklumkan, pihaknya tidak akan mengemukakan rayuan terhadap keputusan petisyen pilihan raya bagi Parlimen Kemaman.

Keputusan itu dibuat susulan Hakim Mahkamah Tinggi Kuala Terengganu, Anselm Charles Fernandis mengesahkan terdapat unsur rasuah bagi pilihan raya Parlimen berkenaan, namun tidak menamakan mana-mana pihak.

Berikutan itu, Takiyuddin berkata, PAS kini menunggu dan bersiap sedia untuk mengambil langkah selanjutnya.

“PAS akan akur dengan ketetapan yang akan dibuat oleh Suruhanjaya Pilihan Raya (SPR) berikutan keputusan Mahkamah Pilihan Raya Kuala Terengganu itu,” katanya.

Pada 26 September lalu, Mahkamah Pilihan Raya Kuala Terengganu membatalkan kemenangan Ahli Parlimen Kemaman, Che Alias Hamidi yang mewakili PAS pada Pilihan Raya Umum ke-15 (PRU15) pada 19 November tahun lalu.

Hakim Mahkamah Tinggi Kuala Terengganu, Anselm Charles Fernandis membuat keputusan itu selepas membenarkan petisyen pilihan raya yang dikemukakan pengundi bagi Parlimen Kemaman, Wan Mohamad Hisham Wan Abdul Jalil.

Menurut peguam, Amin Othman yang mewakili Wan Mohamad Hisham selaku pempetisyen, hakim membuat keputusan itu selepas mendapati pempetisyen berjaya membuktikan elemen rasuah yang bertujuan mempengaruhi pengundi dalam keputusan pilihan raya bagi kerusi Parlimen berkenaan.


Rakyat Sarawak disaran hayati maksud Keluarga Malaysia

KUCHING, 2 Muharram 1444H, Ahad – Menteri Kanan Kerja Raya Datuk Seri Fadillah Yusof mahu rakyat bersama menghayati dan mendalami maksud Keluarga Malaysia sempena sambutan Bulan Kebangsaan dan Kibar Jalur Gemilang 2022.

Beliau berkata, konteks Keluarga Malaysia dilihat sebagai satu hijrah iaitu pengorbanan dan perjuangan yang membawa maksud kesatuan dalam seluruh keluarga di negara ini.

“Hanya dengan kesatuan dan perpaduan kita mampu mencapai kemakmuran. Ini adalah perjuangan semua, jadi iltizam kita sempena Maal Hijrah tahun ini adalah untuk memupuk dan menyemai perpaduan,” katanya semasa berucap pada Majlis Penutupan Festival Maal Hijrah di Masjid Negeri Sarawak hari ini.

Dalam perkembangan lain, Fadillah yang juga Ahli Parlimen Petra Jaya berkata, masjid bukan sahaja berperanan sebagai institusi yang menyatukan ummah malah dilihat menjadi tempat untuk menuntut ilmu.

Menurutnya sebagai contoh pihak masjid mungkin boleh memanggil pakar motivasi yang boleh berkongsi ilmu untuk menjadi ibu bapa yang cemerlang dalam membentuk anak-anak atau membuat kelas bimbingan.

“Jangan hadkan penyertaannya kepada umat Islam saja, sebaliknya buka peluang kepada orang bukan Islam untuk turut serta bagi membolehkan mereka memahami agama dan budaya Islam sekali gus mempupuk perasaan saling menghormati.

“Dalam masa yang sama, umat Islam juga dapat memahami adat dan budaya agama lain. Kita mungkin boleh mengadakan program perkongsian dengan menjemput orang bukan Islam untuk memberi penjelasan tentang hubung kait antara agama Islam dan bukan Islam,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kashmir terpaksa berdepan COVID-19, keganasan serentak

SRINAGAR, 12 Zulkaedah 1441H, Sabtu – Keganasan di Kashmir terus berlanjutan, meskipun wabak pandemik COVID-19 terus melanda secara global.

Organisasi Koalisi Masyarakat Jammu dan Kashmir di Kashmir mendedahkan, sebanyak 229 pembunuhan, lebih 100 operasi ketenteraan, 55 kali sekatan perkhidmatan internet serta pemusnahan harta benda dan infrastruktur dilakukan di lembah Kashmir, sehingga enam bulan pertama tahun ini.

Sejak awal tahun ini, lebih daripada 110 anggota tentera telah terbunuh di Kashmir ketika operasi antimilitan dilakukan oleh kerajaan New Delhi.

Operasi antimilitan dilakukan bagi menyeragamkan semua pakaian anggota tentera pada akhir tahun ini.

Meskipun India mengambil tindakan keras bagi menangani sentimen anti-India, namun penduduk Kashmir tidak tunduk akan kekejaman itu apabila tetap memutuskan untuk menentang rejim India.

Menurut angka rasmi, seramai 139 orang telah bergabung dengan kumpulan pejuang pro-kebebasan pada tahun 2019.

Setelah New Delhi membatalkan status khas Kashmir pada Ogos 2019, orang ramai membantah keputusan itu dengan berkurung di rumah.

Bagaimanapun, New Delhi memberi alasan kononnya keputusan berkenaan bagi membawa pembangunan dan kemakmuran di rantau itu. -Agensi


Saman ibu bapa benar anak bawah umur keluar tengah malam: CAP

GEORGETOWN, 18 Zulhijjah 1443H, Isnin – Persatuan Pengguna Pulau Pinang (CAP) menuntut pihak berkuasa menghentikan lumba haram melibatkan mat rempit untuk selama-lamanya.

“Semua orang tahu lumba haram di Lebuhraya Tun Dr Lim Chong Eu adalah perkara biasa. Ia berlaku walaupun pada waktu siang. Pihak berkuasa tempatan mesti memasang lebih banyak kamera di lebuh raya,” kata Pegawai Pendidikan CAP, N.V. Subbarow.

Beliau mengulas kematian empat penunggang motosikal dalam kemalangan di lebuh raya pada awal pagi Ahad.

Terdahulu, polis berkata, siasatan awal kejadian yang berlaku kira-kira jam 4 pagi itu mendapati ia melibatkan beberapa penunggang motosikal yang disyaki berlumba haram.

Subbarow seperti dilapor NST juga berkata, pihak berkuasa perlu merampas motosikal yang telah diubah suai.

“Kedai-kedai yang mengubah suai motosikal mesti diberi amaran,” katanya sambil menambah bahawa had laju motosikal perlu dikekalkan rendah.

Pada masa sama, beliau mahu ibu bapa yang membenarkan anak-anak mereka di bawah umur keluar dari rumah pada waktu tengah malam sebegitu disaman.

“Atas sebab apa anak, umur 17 tahun, berada di jalan raya pada masa itu? Mereka sepatutnya berada di rumah tidur.

“Ibu bapa mesti bertanggungjawab terhadap apa yang berlaku kepada anak-anak mereka yang masih kecil,” katanya.


Negeri lain patut martabatkan tulisan Jawi seperti Pahang

Oleh Ainul Illia Meor Suzurudin

BANGI, 7 Rabiulakhir 1442H, Isnin – Sudah tiba masa negeri-negeri lain mengikut langkah berani kerajaan Pahang menguatkuasakan penggunaan tulisan Jawi pada papan tanda dan iklan – dengan harapan tulisan berkenaan terus diperkasa dan dibudayakan.

Setakat ini, Pahang antara negeri yang berjaya mengangkat tulisan Jawi di tempat sepatutnya, sekali gus membuka ruang untuk ia berkembang di kalangan masyarakat tempatan.

Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim berkata, tulisan Jawi bukan hanya warisan malah adalah identiti teras negara, Islam, Melayu dan kedaulatan raja.

“Ianya wajib dipelihara, diajar kepada para pelajar di peringkat sekolah rendah dan dimartabatkan,” katanya ketika dihubungi Ismaweb.net, hari ini.

Mengulas mengenai tindakan biadab pihak yang menentang tulisan Jawi, beliau sendiri hairan mengapa mereka bertindak demikian, walhal tidak mereka tidak ada kaitan pun dengan penguatkuasaan Jawi.

“Kita kesal bila ada ADUN DAP mencabar keabsahan tindakan ini.

“Mereka akan terus jadi bodoh sombong sebegini, dan jika pandangan mereka ini berterusan, mereka akan semakin ditolak orang Melayu,” katanya.

Semua pihak mesti maklum, inisiatif memelihara tulisan warisan Melayu ini sepatutnya dijaga sebaiknya agar tidak luput dek zaman, katanya lagi.

“Tindakan kerajaan Pahang selari dengan semangat dan sejarah tulisan warisan Melayu ini. Justeru tekad dan ketegasan Pahang patut menjadi contoh negeri lain,” katanya.

Selasa lalu, Mahkamah Tinggi Kuantan menolak permohonan ADUN Tras (DAP), Chow Yu Hui bagi mendapatkan kebenaran memulakan semakan kehakiman terhadap keputusan kerajaan negeri Pahang mewajibkan penggunaan tulisan Jawi pada papan tanda dan iklan.

Hakim Datuk Zainal Azman Ab Aziz juga memerintah Chow, 37, selaku plaintif untuk menjelaskan kos masing-masing RM5,000 kepada Majlis Daerah Raub (MDR) dan kerajaan negeri Pahang, yang dinamakan sebagai responden dalam permohonan itu.

Pada penghakimannya, Zainal Azman berkata, mahkamah tidak perlu campur tangan dalam polisi penggunaan tulisan jawi yang diwajibkan mulai 1 Januari 2020 kerana telah diputuskan oleh kerajaan negeri mengikut tatacara yang betul.

Sementara itu, Chow semasa ditemui Bernama berkata, beliau menghormati keputusan mahkamah dan akan berbincang sama ada akan memfailkan rayuan terhadap keputusan tersebut.


Kedudukan Najib sebagai MP Pekan bergantung pengampunan Diraja

Oleh Zuhayati Yazid

BANGI, 26 Muharam 1444H, Rabu – Bekas Perdana Menteri, Datuk Seri Najib Razak bakal kehilangan kedudukan sebagai Ahli Parlimen selepas tempoh 14 hari sekiranya tidak membuat pengampunan Diraja.

Perkara ini selaras Perkara 48 Perlembagaan yang menyatakan individu akan hilang kelayakan sebagai Ahli Parlimen sekiranya menerima hukuman penjara, kata Pakar Perundangan Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood.

“Bekas Perdana Menteri itu melalui peguam perlu memfailkan permohonan pengampunan Diraja untuk mengekalkan kedudukan sebagai Ahli Parlimen Pekan sehingga akhir penggal ini.

“Bagaimanapun beliau tidak layak untuk menjadi calon dalam pilihan raya akan datang selaras Perkara 48 Perlembagaan Persekutuan.

“Proses permohonan perlu segera untuk kekalkan kedudukan sehingga akhir penggal, sekiranya pengampunan tidak dibuat dalam tempoh 14 hari, secara automatik kelayakan sebagai Ahli Parlimen Pekan akan terlucut dengan sendiri,” katanya ketika dihubungi Ismaweb.net, hari ini.

Beliau berkata demikian sebagai mengulas kedudukan bekas Perdana Menteri ke-6 itu selepas Mahkamah Persekutuan mengekal sabitan dan menjatuhkan hukuman penjara selama 12 tahun serta denda RM210 juta, berkuat kuasa semalam.

Prof Nik Kamal menjelaskan, pihak peguam Najib boleh membuat permohonan pengampunan dan menunggu dalam tempoh tertentu sama ada permohonan berkenaan diterima ataupun ditolak.

Mengulas mengenai keistimewaan lain yang pernah diterima sepanjang tempoh berkhidmat, katanya, kemungkinan akan ditarik balik.

Bagaimanapun, gelaran-gelaran yang diterima bergantung di atas budi bicara termasuk gelaran daripada raja dan Yang di-Pertuan Agong.

“Manakala dari segi bayaran pencen pula beliau akan kekal menerima sehingga akhir hayat memandangkan beliau Perdana Menteri dan bukan penjawat awam,” katanya.

Semalam, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.


Cuaca panas: KKM rekod lima kes strok haba

BANGI, 17 Zulkaedah 1444H, Rabu – Kementerian Kesihatan (KKM) merekodkan 34 kes berkaitan cuaca panas yang diterima di seluruh negara dari Minggu Epidemiologi ke-16 (ME16/2023) hingga ME21/2023.

Menterinya, Dr Zaliha Mustafa berkata, daripada jumlah itu, 20 kes dikesan membabitkan kelesuan haba, sembilan kes kejang haba dan lima kes strok haba.

Beliau berkata, tiada kes kematian baru akibat strok haba dilaporkan pada ME21/2023, menjadikan bilangan kumulatif kematian kekal sebanyak satu sahaja iaitu yang dilaporkan pada 25 April lalu.

Manakala, semua kes lain adalah stabil dan telah discaj, katanya.

“Bilangan kes berkaitan cuaca panas mengikut negeri adalah 10 kes di Kelantan, tujuh kes di Sarawak, tujuh kes di Sabah, dua kes di Kedah, empat kes di Melaka dan masing-masing satu di Pahang, Terengganu, Wilayah Persekutuan Kuala Lumpur serta Perak.

“Manakala, pecahan kes mengikut umur adalah 21 kes dewasa, lapan kes remaja, tiga kes kanak-kanak dan dua kes warga emas,” katanya dalam kenyataan, hari ini.

Sehubungan itu, KKM menasihatkan orang ramai supaya menghadkan tempoh berada di kawasan panas terik dan mengurangkan aktiviti fizikal lasak ketika cuaca panas.

“Orang ramai juga digalakkan untuk kerap minum air bagi memastikan hidrasi badan mencukupi.

“Sekiranya mengalami gejala penyakit berkaitan cuaca panas, dapatkan rawatan segera di fasiliti kesihatan berdekatan,” katanya.


Perletakan jawatan Pengerusi TH tiada kaitan tekanan politik

KOTA BHARU, 9 Rabiulawal 1443H, Sabtu – Perletakan jawatan Pengerusi Lembaga Tabung Haji (TH) Tan Sri Md Nor Yusof tiada hubung kait dengan sebarang tekanan politik, kata Timbalan Menteri Di Jabatan Perdana Menteri (Hal Ehwal Agama) Datuk Ahmad Marzuk Shaary.

“Satu perkara biasa sekiranya pengerusi mana-mana GLC (syarikat berkaitan kerajaan) bertukar… dalam soal Tabung Haji ini ia tidak ada kaitan dengan tekanan politik daripada mana-mana pihak,” katanya ketika ditemui selepas Majlis Sumbangan Foodbank TH di sini hari ini.

Jelasnya kalau disebabkan wujudnya tekanan politik, ia tidak benar walaupun pengerusi yang meletak jawatan itu dilantik semasa pentadbiran kerajaan Pakatan Harapan (PH).

“Ketika zaman (pentadbiran) Perikatan Nasional (PN) di bawah Tan Sri Muhyiddin Yassin (Perdana Menteri ketika itu) tidak ada pertukaran, dan sekiranya kita mahu katakan disebabkan tekanan politik, sudah pasti kena tukarlah (ketika itu).

“Kita melihat perkara ini kepada kesesuaian zaman dan perancangan strategik yang memerlukan kepakaran lain untuk bergerak lebih laju dalam memacu TH,” katanya.

Semalam Lembaga Tabung Haji (TH) dalam kenyataan mengumumkan Md Nor telah melepaskan jawatannya sebagai Pengerusi TH. – Bernama


OIC tubuh dana kemanusiaan bantu Afghanistan

ISLAMABAD, 15 Jamadilawal 1443H, Isnin – Pertubuhan Kerjasama Islam (OIC) berjanji untuk menubuhkan dana kemanusian kepada Afghanistan, ketika jutaan rakyat negara ini berdepan kelaparan dan krisis kemanusiaan.

Perdana Menteri Pakistan, Imran Khan menegaskan tindakan segera perlu dilakukan bagi mengelak keadaan menjadi lebih huru-hara.

“Setiap kerajaan apabila berdepan untuk tidak mampu membayr gaji penjawat awam, petugas hospital, jururawat pasti akan tumbang namun tiada siapa mahu menjadi ke arah itu,” katanya.

Beliau berkata demikian ketika berucap pada sidang kemuncak bersama Menteri-Menteri Luar dari OIC.

Resolusi yang dikeluarkan mesyuarat berkenaan bersetuju dengan Bank Pembangunan Islam akan mengetuai bantuan sekurang-kurang pada suku pertama tahun 2022.

Malah, resolusi berkenaan turut menggesa pentadbiran Taliban mematuhi peraturan dan perjanjian hak asasi kemanusiaan terutama hak asasi wanita serta kanak-kanak termasuk mereka yang memerlukan.

Bagaimanapun, mesyuarat OIC sebulat suara tidak memberikan pengiktirafan terhadap kerajaan Taliban dan Menteri Luar Afghanistan, Amir Khan Muttaqi turut dikecualikan merakamkan gambar bersama rakan sejawatannya ketika menghadiri persidangan berkenaan.

Sementara itu, Amir Khan berkata, kerajaan mempunyai hak untuk diiktiraf oleh masyarakat antarabangsa.

Terkini, pentadbiran Afghanistan sedang membuat kerjasama dengan beberapa negara asing.

Malah, Amir Khan ketika berucap berkata, tindakan Amerika Syarikat (AS) membekukan aset negara adalah contoh yang jelas menunjukkan pencabulan terhadap hak asasi rakyat Afghanistan.

Tindakan tersebut boleh disifatkan sebagai permusuhan dengan pentadbiran Taliban. – Agensi


Malaysia perlu proaktif tangani budaya LGBT

BANGI, 5 Jamadilakhir 1444H, Khamis – Kerajaan digesa supaya lebih proaktif dalam usaha membendung gejala songsang lesbian, gay, biseksual, transgender (LGBT) yang didakwa menjadi punca peningkatan kes jangkitan HIV di seluruh dunia termasuk Malaysia.

Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal berkata, data daripada Jabatan Kemajuan Islam Malaysia (Jakim) menunjukkan peningkatan jumlah golongan gay hampir 100 peratus iaitu seramai 310,000 individu pada tahun ini daripada 173,000 individu lima tahun lalu.

“Ini juga menjadi antara penyumbang utama kes perceraian di dalam negara dan gaya hidup songsang dinyatakan sebagai penyumbang utama kepada peningkatan kes jangkitan HIV di seluruh dunia termasuk Malaysia.

“Mengikut laporan ‘In Danger: UNAIDS Global AIDS Update 2022’ menyatakan terdapat peningkatan ketara jangkitan HIV dan AIDS di 38 buah negara dari tahun 2015.

“Ini disokong oleh data daripada pusat kawalan penyakit (CDC) Amerika Syarikat yang menyatakan 70 peratus daripada jangkitan baharu HIV di Amerika Syarikat pada tahun 2019 disumbang oleh pengamal gaya hidup songsang,” katanya dalam kenyataan, hari ini.

Atas dasar itu, Armada yakin sudah sampai masa untuk Malaysia mengambil langkah proaktif dalam melindungi keluarga nukleus di negara ini.

Pada masa sama, beliau menyambut baik keputusan Russia memerangi lesbian, gay, biseksual, transgender dan queer (LGBTQ) dan usaha Indonesia mencegah hubungan luar nikah dalam kalangan rakyatnya.

Pindaan undang-undang anti LGBTQ Russia diambil kerana undang-undang asal yang diluluskan pada 2013 memfokuskan kepada membendung penyebaran budaya LGBTQ dalam kalangan kanak-kanak sahaja dan pindaan terbaru ini turut merangkumi pencegahan terhadap golongan dewasa..

“Pihak Armada percaya, jika langkah yang lebih tegas tidak diambil, bukan saja negara akan dilanda kerosakan moral, tetapi juga krisis kesihatan akan berada di luar kawalan,” katanya.

Justeru, beliau menegaskan hanya satu jalan yang boleh mengembalikan norma agama dan bangsa dengan menolak fahaman sekular dalam beragama, kehidupan dan akhlak.


8 individu termasuk suami isteri ditahan disyaki terlibat edar dadah

KUALA LUMPUR, 1 Ramadan 1443H, Ahad – Polis menahan lapan individu warga tempatan termasuk sepasang suami isteri semalam kerana disyaki terlibat kegiatan pengedaran dadah di sekitar Lembah Klang, serta merampas dadah jenis ganja seberat hampir 7.5 kilogram dianggarkan bernilai RM41,550.

Ketua Polis Daerah Dang Wangi ACP Noor Dellhan Yahaya berkata semua suspek yang ditahan terdiri daripada enam lelaki dan dua wanita itu berusia 19 hingga 40 tahun.

Beliau berkata tangkapan pertama dilakukan terhadap sepasang suami isteri hasil serbuan di tepi Jalan Robertson Bukit Bintang pada 4.10 petang dan merampas dadah jenis ganja seberat 1,893 gram.

Katanya hasil soal siasat ke atas pasangan terbabit membawa kepada penahanan lima lelaki dan seorang wanita melalui dua serbuan di sekitar Lembah Klang dan merampas dadah jenis ganja seberat 5,588 gram.

“Sindiket ini dipercayai terlibat dalam aktiviti pengedaran dadah jenis ganja untuk pasaran di sekitar Lembah Klang dan dipercayai aktif sejak November tahun lepas,” katanya dalam kenyataan.

Beliau berkata saringan awal air kencing ke atas semua saspek mendapati seorang daripada mereka positif dadah jenis amphetamine dan methamphetamine dan disiasat di bawah Seksyen 15(1) Akta Dadah Berbahaya 1952.

Noor Dellhan berkata jumlah dadah yang dirampas boleh digunakan oleh seramai 14,962 orang penagih dadah.

“Kes disiasat di bawah Seksyen 39B Akta Dadah Berbahaya 1985 dan kesemua suspek ditahan reman di bawah Seksyen 117 Kanun Tatacara Jenayah selama tujuh hari bermula pada semalam (2 April) hingga 8 April,” katanya.

Beliau menasihati orang ramai agar tidak terlibat dengan kegiatan pengedaran atau penagihan dadah dan menyalurkan sebarang maklumat kegiatan dadah dan jenayah kepada Pejabat Polis Daerah Dang Wangi di talian 03-26002222 atau Hotline Polis Kuala Lumpur di talian 03-221159999 atau mana-mana balai polis yang berhampiran. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Politik baharu, ‘bebaskan’ diri dari kerangka pemikiran terjajah

1. NEGARA Malaysia yang kita warisi hari ini dari generasi terdahulu adalah sebuah negara berdaulat dengan sejarah, identiti dan Perlembagaan yang tersendiri

2. Apa pun masalah dan kepincangan yang berlaku harus kita perbaiki dalam kapasiti dan kemampuan masing-masing berdasarkan kuasa, posisi dan medan pengaruh yang dimiliki

3. Kita boleh terus menangisi hakikat bahawa negara kita belum merdeka sepenuhnya dari segi identiti, diperintah oleh proksi penjajah (golongan yang berkiblatkan Barat), gagal membentuk integrasi dan perpaduan kaum serta ancaman terhadap Islam, Melayu dan institusi Raja yang semakin merisaukan

4. Namun menangis dan ‘menyalak bukit’ sudah tiada ertinya. Kita perlu bertindak melakukan perubahan

5. Kita tidak boleh kembali ke belakang dan mengubah sejarah. Satu-satunya cara untuk berubah ialah bergerak ke hadapan dengan cara dan pendekatan baharu

6. Cara dan pendekatan politik baharu ini sudah pasti tidak boleh dilakukan dengan kerangka pemikiran, sistem, pemain dan undang-undang politik lama. Kita perlu berubah!

7. Ya, kita perlu memerdekakan diri dan negara kita dari kerangka pemikiran lama yang terjajah, sistem lama yang merosakkan, pemain lama yang telah tamat tempoh sah serta undang-undang lama yang menjerat diri sendiri

8. Jika 12 juta (37.5 peratus) penduduk Malaysia yang terdiri daripada golongan belia mampu didedahkan dengan keprihatinan serta kemahiran politik, disemaikan dengan rasa sayangkan negara, dididik dengan sejarah dan identiti negara yang asal sudah pasti gelombang ini akan mampu membawa pembaharuan yang berimpak tinggi

9. Paling penting, semua elemen ini diikat dan dipasak dengan kefahaman Islam yang sahih. Kerana Islam agama yang mengajar kita mentauhidkan Allah SWT, sayangkan tanah air dan mentadbirnya dengan integriti berlandaskan syariatnya

10. Namun, cabaran kita bukannya sedikit. Hampir 3 juta belia yang layak mengundi masih belum berdaftar dan majoriti mereka ialah belia Islam berbangsa Melayu. Itu belum dikira kebarangkalian jika usia mengundi diturunkan kepada 18 tahun. Adakah generasi remaja kita sudah bersedia?

11. Begitu juga ledakan teknologi dan dunia digital yang samada kita sedar atau tidak telah mendedahkan generasi muda kita kepada budaya liberalisme politik dan sekularisme Barat dalam kehidupan beragama tanpa perlu mereka mengembara ke sana

12. Cabaran mendidik generasi muda negara akan sejarah masa lampau, realiti geopolitik masa kini serta cabaran masa hadapan hanya mampu dilakukan jika kita mempunyai agenda perjuangan yang jelas, kesungguhan dan pengorbanan serta bergerak sebagai sebuah gerakan yang tersusun

13. Semoga Allah SWT memandu usaha kita dan memberikan jalan keluar terbaik yang tidak kita sangka, hasil usaha maksimum dan ketaqwaan yang tidak berbelah bahagi

Ir. Ts. Lukman Al Hakim Muhammad
Ahli Jawatankuasa Pusat ISMA


1MDB: BNM syor denda RM23 juta, tapi Peguam Negara kurangkan kepada RM15 juta

KUALA LUMPUR, 11 Safar 1445H, Isnin – Bekas Gabenor Bank Negara Malaysia (BNM), Tan Sri Dr Zeti Akhtar Aziz hari ini mendedahkan di Mahkamah Tinggi di sini bahawa bank pusat itu sebenarnya telah mengesyorkan penalti RM23 juta terhadap 1Malaysia Development Berhad (1MDB), namun Peguam Negara (AG) kemudian mengurangkan jumlah denda kepada RM15 juta.

Saksi berumur 76 tahun itu berkata, untuk mengenakan penalti, BNM memerlukan persetujuan atau kebenaran AG pada masa itu.

“AG menolak jumlah yang disyorkan oleh kami. Kami (BNM) mengesyorkan RM23 juta, namun AG mengurangkannya kepada RM15 juta,” katanya.

Saksi pendakwaan ke-46 itu berkata demikian ketika ditanya peguam utama Datuk Seri Najib Tun Razak, Tan Sri Muhammad Shafee Abdullah pada perbicaraan bekas perdana menteri itu yang membabitkan dakwaan penyelewengan RM2.3 bilion dana 1MDB.

Tan Sri Mohamed Apandi Ali merupakan Peguam Negara pada masa itu.

Dalam kenyataan saksinya, Zeti memberitahu bahawa ketidakupayaan 1MDB untuk membawa balik wang itu dan memberikan bukti mengenai status dana, mengakibatkan kompaun dikenakan ke atas dana kekayaan berdaulat itu. 1MDB membayar kompaun pada 25 Mei 2016.

Muhammad Shafee: Adakah terdapat sebarang percubaan oleh menteri kewangan ketika itu (Najib) untuk mengetepikan denda yang dikenakan ke atas 1MDB ini? Zeti menjawab, “Saya tidak tahu”.

Selain itu, Zeti juga menegaskan bahawa AmBank memberitahunya bahawa Najib akan membuka akaun dengan bank itu, tetapi berkata pengarah urusan bank berkenaan Cheah Tek Kuang tidak memberitahunya bahawa ada derma yang dijangka akan masuk.

Zeti sekali lagi menegaskan bahawa bank pusat tidak menjalankan kajian sewajarnya ke atas akaun individu, dan itu adalah kewajipan institusi kewangan masing-masing.

Keterangan Zeti dilihat bercanggah dengan keterangan Cheah sebelum ini sebagai saksi pendakwaan ke-39 dalam perbicaraan 1MDB yang sama, apabila katanya dia telah memberitahu Zeti mengenai ‘derma’ yang dikatakan akan tiba.

Cheah pada 4 Oktober 2022, memberitahu Mahkamah Tinggi bahawa dia telah mengikuti arahan pengerusi AmBank dan pergi ke rumah Najib pada awal 2011 untuk membantu Najib dengan dokumen pembukaan akaun bank, dan Najib mendakwa akan ada AS$100 juta derma yang datang dari kerajaan Arab Saudi untuk beliau, khusus bagi pelaksanaan aktiviti berkaitan Islam.

Najib, 70, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


Jika parti perkauman menang, mereka tak akan fikir pun masalah bangsa Melayu

Oleh Ainul Illia Meor Suzurudin

TAMPIN, 15 Rabiulakhir 1444H, Khamis – UMNO kelihatan lemah apabila kerap kali memberikan kerusi Melayu kepada parti bukan Melayu, kata calon Pejuang Parlimen Tampin, Ustaz Zamani Ibrahim.

“Kenapa buat begitu? Angkatlah orang yang bukan Melayu di tempat majoriti kaum mereka. MCA lawanlah DAP. MIC lawanlah DAP. UMNO kena tegas.

“Apabila parti perkauman ini menang, apakah mereka akan memikirkan kerunsingan, masalah bangsa Melayu? Tidak, mereka tak fikir,” katanya yang juga Presiden BERJASA.

Sementara itu, mengulas mengenai sistem pendidikan beliau berkata, parti-parti komponen ini lebih bersungguh-sungguh mempertahankan sekolah vernakular yang tidak ada dalam Perlembagaan dan hanya menggagalkan keharmonian negara.

Walhal, sistem persekolahan amat penting untuk memastikan perpaduan negara dapat dicapai, kata Ustaz Zamani lagi.

“Bila kita wujudkan sekolah satu aliran sahaja, di situlah kita, bangsa Cina, bangsa India, bangsa Melayu duduk di kelas yang sama, kerusi yang sama, guru yang sama kantin yang sama,  bahasa yang sama sukatan sama. Lahirlah satu masyarakat yang harmoni.

“Kalau orang Melayu duduk sekolah kebangsaan, orang Cina sekolah Cina orang India di sekolah Tamil maka di manakah perpaduan akan berlaku?

“Saya terlibat dalam bersuara memperjuangkan sekolah kebangsaan satu aliran, tiada negara lain yang sekolahnya dibina atas bangsa. Ini masalah besar,” katanya.


Peneroka haram Israel didakwa sengaja rempuh wartawan

NABLUS, 17 Syawal 1443H, Rabu – Atas dasar mahu menutup serangan keganasan, seorang peneroka haram Israel sanggup merempuh wartawan foto agensi berita Perancis (AFP).

Bagaimanapun, wartawan foto yang dikenali sebagai Jaafar Shtayeh terselamat daripada serangan berhampiran pusat pemeriksaan tentera Huwara, di selatan bandar Nablus di Tebing Barat yang diduduki.

Shtayeh memberitahu agensi berita Palestin WAFA bahawa dia berada berhampiran pusat pemeriksaan tentera untuk melaporkan insiden yang membabitkan kecederaan Ismail Abu Sabra akibat tembakan tentera rejim Zionis.

Katanya, ketika dia melaporkan insiden itu, seorang peneroka haram yang memandu bas cuba untuk melanggarnya.

Beliau mendakwa tindakan itu adalah disengajakan, dengan menyatakan bahawa liputan berita baru-baru ini menjadi lebih berbahaya.

Bahkan katanya, tentera dan peneroka Israel menyasarkan secara langsung wartawan yang bertujuan untuk menutup kebenaran.

Sebelum ini, wartawan veteran Al Jazeera, Shireen Abu Aqla ditembak mati oleh tentera Israel ketika dia membuat liputan serbuan ke atas kem pelarian Jenin di Tebing Barat yang diduduki.

Al Jazeera dan kementerian kesihatan Palestin mengesahkan kematian Shireen, 51, seorang tokoh terkemuka dalam perkhidmatan berita Arab saluran itu. – Agensi

Pautan terdahulu;


Banyak lagi aktiviti haram babitkan warga China?

BANGI, 17 Zulkaedah 1441H, Khamis – Sindiket perjudian dalam talian membabitkan warga China menimbulkan pelbagai andaian yang boleh merungkai isu ratusan ribu pelancong dari negara itu yang tidak mempunyai rekod tarikh keluar di negara ini.

Yang Dipertua Ikatan Muslimin Malaysia (ISMA) Pasir Puteh, Ustaz Sharipudin Ab Kadir berpandangan, jika dibandingkan jumlah itu berbanding jumlah tangkapan, banyak lagi aktiviti haram yang mereka boleh lakukan dalam tempoh yang lebih lama.

“Lebih-lebih lagi mereka merekrut warga tempatan berbangsa China untuk menjalankan aktiviti haram di negara ini bersama mereka. Kenapa mereka begitu berani? Secara umum boleh diandaikan kemungkinan mereka tidak takut dengan undang-undang negara ini dan penguatkuasaannya.

“Mungkin juga ada warga tempatan berbangsa China yang memberi kerjasama dan memberi pelindungan kepada mereka. Kebarangkalian yang lebih tinggi ialah kedua-duanya sekali,” katanya menerusi satu kenyataan hari ini.

Ustaz Sharipudin yakin Malaysia dijadikan sebagai pusat rangkaian untuk perjudian di negara mereka kerana takut dengan undang-undang dan penguatkuasaan di China.

“…atau ada agenda lain di sebalik perjudian yang dirancang oleh negara mereka terhadap Malaysia. Judi adalah jalan mudah untuk mereka beroperasi di negara ini dan juga tempat mengumpul dana untuk aktiviti mereka memandangkan judi amat menguntungkan dan keuntungan diperolehi mudah dan cepat.

“Tidak mustahil jika andaian di atas tepat dan sahih banyak lagi aktiviti-aktiviti jenayah yang mereka boleh lakukan dalam tempoh yang panjang. Bahkan isu ini boleh menjerumuskan negara kita kepada ancaman keselamatan dan keamanan,” katanya.

Isnin lalu, polis menahan 28 individu termasuk lapan wanita yang disyaki menjalankan kegiatan perjudian dalam talian di sebuah pejabat di Jalan Cheras, Kuala Lumpur.

Semua 11 lelaki dan lapan wanita tempatan serta sembilan lelaki warganegara China berusia antara 20 hingga 33 tahun itu ditahan pada jam 8 malam.

Sebelum ini, negara dikejutkan dengan penangkapan 680 warga China yang aktif menjalankan aktiviti sindiket penipuan pelaburan dalam talian terbesar di Cyberjaya.

Kemudian, 87 lagi ditahan di beberapa unit kondominium di sekitar Setiawalk, Puchong juga menjalankan skim pelaburan dan perjudian dalam talian.

Malah, 10 lelaki China pula ditahan kerana terbabit dalam sindiket perjudian atas talian di sebuah apartmen di Batu 9 Cheras, Kajang.

Laporan Ketua Audit Negara 2018 Siri 2 mendapati tiada rekod tarikh keluar lebih 95 peratus pelancong China dan India yang melawat ke negara ini antara 2016 sehingga 2018.

Menurut laporan itu sepanjang 2016 hingga 2018 data ketibaan 79,799 warga China melalui Sistem Imigresen Malaysia (MyIMMs) didapati 76,258 (95.6 peratus) tidak mempunyai rekod tarikh keluar.

Bagi warga India pula, kemasukan yang dicatatkan ialah 41,243 antara 2017 dan 2018 tetapi 39,806 atau 96.5 peratus tidak mempunyai catatan tarikh keluar.


Politik wang dalam UMNO dah lama, makin parah selepas Tun M letak jawatan

Oleh Siti Hafidah Abd Ghaffar

BANGI, 15 Rabiulakhir 1444H, Khamis – Politik wang bukan perkara baharu kepada UMNO sebaliknya didakwa menjadi budaya dalam parti itu sejak sekian lama.

Bekas Ahli UMNO, Datuk Zaharin Mohd Yasin mendakwa, budaya ini sudah bermula pada tahun 1973 sewaktu pemilihan UMNO dan makin bertambah parah ketika Perlembagaan baharu UMNO 1975.

Menurutnya, individu yang membangkitkan isu politik wang dalam UMNO ini adalah Almarhum Tun Ghazali Shafie atau lebih dikenali ‘King Ghaz’.

“Oleh kerana dia (bekas) Menteri Dalam Negeri mungkin dapat maklumat daripada Cawangan Khas semasa itu. Keseluruhan UMNO ini sebahagiannya dahulu tidaklah begitu besar dalam politik wang.

“Dahulu, politik wang lebih banyak kepada material contohnya bawa rombongan pergi sana sini oleh individu yang nak bertanding, pergi belanja makan dan sebagainya.

“Tetapi apabila era 90-an ke atas selepas Tun Dr Mahathir Mohamad letak jawatan, politik wang ini menjadi-jadi sehingga sekarang ini,” dakwanya dalam temu bual Dimensi di TV Pertiwi, hari ini.

Menurut blogger dan aktivis itu, ukuran kepimpinan ketika ini adalah sejauh mana individu berkenaan mempunyai wang.

“Kalau pemimpin, Ketua UMNO Bahagian itu sengkek walaupun dia berjuang, kerja kuat tapi… dia akan ditolak oleh pengundi-pengundi di peringkat cawangan.

“Ini banyak orang tak faham dan tahu. Jadi itu sebab pemimpin-pemimpin UMNO mana ada yang marhaen atau duduk di rumah teres. Dia tidak dikehendaki oleh ahli UMNO kerana individu demikian ini tidak bagi pulangan peribadi dari segi konteks kewangan, balasan projek dan anugerah.

“Tidak (dapat) sokong Ketua Bahagian. Tidak dicadangkan dapat pingat Datuk yang kecil-kecil ini kecuali kroni. Ini antara politik wang dalam UMNO dan ia bukan jadi budaya tapi pasti,” dakwanya.


Malaysia lepasi sasaran 300,000 dos suntikan vaksin sehari

KUALA LUMPUR, 25 Zulkaedah 1442H, Selasa – Sebanyak 313,761 dos suntikan vaksin diberikan semalam, menjadikannya sebagai jumlah tertinggi dalam sehari, sekali gus melepasi sasaran 300,000 dos suntikan sehari.

Menerusi hantaran di Twitter, Menteri Kesihatan Datuk Seri Dr Adham Baba memaklumkan, daripada jumlah tersebut, 117,158 merupakan pemberian dos kedua.

“Sebanyak 313,761 dos pada 5 Julai, yang tertinggi setakat ini. Daripada jumlah itu, 196,603 dos pertama dan 117,158 dos kedua,” katanya.

Pada 3 Julai lepas, Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata sasaran 300,000 dos suntikan sehari, mulai bulan ini.

Sementara itu, Dr Adham berkata sebanyak 9,320,476 dos vaksin telah diberikan kepada penduduk negara ini setakat semalam menerusi PICK.

Sebanyak 2,735,474 orang telah terima dos kedua, sekali gus melengkapkan vakinasi mereka, katanya.

Dr Adham turut memaklumkan lima negeri yang mencatatkan penerimaan kedua-dua dos tertinggi adalah Selangor dengan 367,895 orang diikuti Sarawak (326,285), Johor (290,008), Kuala Lumpur (255,348) dan Sabah (243,816). – Bernama


Khaled tempelak Muhyiddin keluar fatwa haram undi calon PH

BANGI, 17 Safar 1445H, Ahad – Datuk Seri Mohamed Khaled Nordin menempelak Tan Sri Muhyiddin Yassin susulan kenyataan yang mendakwa haram mengundi calon Pakatan Harapan (PH) pada Pilihan Raya Kecil (PRK) Parlimen Pulai, 9 September ini.

“Wah, dialah orang politik, dialah mufti.

“Lain kali Malaysia bukan sahaja tak payah pilihan raya, tak payah panggil Parlimen bersidang,” kata Naib Presiden UMNO itu menerusi akaun X (Twitter) hari ini.

Khaled berkata demikian mengulas satu video yang menunjukkan Muhyiddin ketika berucap dalam ceramah PRK Pulai di Nusa Bestari, Johor Bahru malam tadi melarang pengundi Parlimen Pulai untuk mengundi calon PH.

“Jangan bagi satu undi. Saya bagi hukum haram. Ada esok cabar saya ikut fatwa mana.

“Tak boleh (undi calon PH) kerana situasi yang sudah berlaku sekarang…sembilan bulan sudah berlalu. Ujian.

“Macam soal kenaikan harga. Sebab itu waktu PRK kita tunjukkan kepada (Perdana Menteri, Datuk Seri) Anwar Ibrahim bahawa kami di Pulai akan tentang habis-habis Anwar Ibrahim,” katanya.


Hospital Serdang kini dikenali sebagai Hospital Sultan Idris Shah

SERDANG, 17 Syawal 1444H, Isnin –  Sultan Selangor Sultan Sharafuddin Idris Shah hari ini berkenan merasmikan dan menjenamakan semula Hospital Serdang yang kini dikenali sebagai Hospital Sultan Idris Shah Serdang.

Sultan Sharafuddin dalam titahnya mengucapkan penghargaan dan terima kasih kepada pihak kerajaan yang sudi menamakan hospital itu atas nama baginda.

“Sesungguhnya, kesihatan dan kebajikan rakyat sangat dekat di hati dan sentiasa dalam perhatian beta,” titah baginda pada majlis perasmian dan penjenamaan semula Hospital Serdang di Auditorium Hospital Sultan Idris Shah Serdang di sini, hari ini.

Turut berangkat Tengku Permaisuri Selangor Tengku Permaisuri Norashikin.

Menteri Kesihatan Dr Zaliha Mustafa, Ketua Pengarah Kesihatan Datuk Dr Muhammad Radzi Abu Hassan dan Pengarah Hospital Serdang Dr Amin Sah Ahmad juga hadir.

Hospital Serdang yang memulakan operasinya pada Mei 2005 merupakan hospital pakar major yang menjadi pusat rujukan rawatan jantung bagi Wilayah Tengah dan pusat rujukan kes-kes jantung kompleks dari seluruh negara.

Sultan Sharafuddin bertitah Pusat Kardiologi Hospital Sultan Idris Shah yang telah dinantikan oleh masyarakat di Lembah Klang dan sekitarnya telah siap dibina dan akan menjadi pelengkap kepada blok hospital sedia ada sekali gus, memberi kemudahan kepada rakyat khususnya di Selangor untuk mendapatkan rawatan terbaik.

“Beta berharap dengan terbinanya Pusat Kardiologi ini akan dapat meningkatkan taraf penyampaian perkhidmatan kesihatan dan mengurangkan masa menunggu bagi rawatan pesakit jantung di Selangor.

“Beta dimaklumkan bahawa Hospital Sultan Idris Shah juga mempunyai kerjasama strategik dengan Fakulti Perubatan Sains Kesihatan, Universiti Putra Malaysia dan Hospital Sultan Abdul Aziz Shah. Kerjasama ini diharap dapat diperluaskan kepada fasiliti-fasiliti dan perkhidmatan bidang kepakaran lain,” titah baginda.

Sultan Sharafuddin bertitah kerajaan harus prihatin dalam mempelbagaikan sumber pembiayaan untuk penjagaan kesihatan rakyat dengan memberi tumpuan pada agenda membangunkan skim insurans kesihatan kebangsaan.

“Pada masa yang sama, kerajaan haruslah menjaga kebajikan para doktor dan petugas kesihatan kerana ia satu kerja yang mulia dan perlu diberi pengiktirafan sewajarnya. Ia tidak seharusnya dijadikan isu dipolitikkan yang akhirnya merugikan semua pihak.

“Beta berkenan supaya pengurusan hospital baharu hendaklah mempunyai sistem pengurusan fasiliti yang cekap dan memastikan penyelenggaraan berjadual dilaksanakan. Setiap infrastruktur dan peralatan yang rosak perlu dinaik taraf dan dibaiki untuk mempermudahkan akses kesihatan kepada rakyat,” titah baginda.

Sultan Sharafuddin bertitah projek berkepentingan tinggi seperti pembinaan hospital dan klinik baharu perlu disiapkan mengikut jadual dengan cekap supaya projek berkenaan diselesaikan dalam tempoh yang dirancang dan beroperasi secara efisien demi kesejahteraan rakyat.

Baginda turut menitahkan rakyat agar mempertingkatkan ilmu pengetahuan tentang pengurusan kesihatan diri secara komprehensif di samping, berwaspada terhadap maklumat kesihatan yang diperoleh dalam talian. -Bernama


Kerjasama GTA-PN mampu jadi wadah politik era baharu

BANGI, 24 Rabiulawal 1444H, Jumaat – BERJASA yakin kerjasama antara Gerakan Tanah Air (GTA) dan Perikatan Nasional (PN) bagi menghadapi Pilihan Raya Umum Ke-15 (PRU15) mampu menjadi wadah politik era baharu.

Presidennya, Haji Zamani Ibrahim berkata, pihaknya sentiasa terbuka menerima sebarang keputusan terhadap kerjasama rentas gabungan sekiranya berlaku.

Beliau berkata, pihaknya sentiasa terbuka dan tidak berdepan masalah untuk melakukan kerjasama demi penyatuan Melayu-Islam di negara ini.

“Sebagai parti yang sentiasa mendokong kerjasama demi penyatuan umat Melayu-Islam, BERJASA sentiasa terbuka dan berjiwa besar untuk menerima idea kerjasama GTA-PN dalam mendepani PRU15,” katanya dalam kenyataan, hari ini.

Mengulas lanjut, Zamani berkata, model politik GTA diyakini boleh membentuk sebuah kepimpinan negara yang lebih jitu.

Justeru jelasnya, GTA perlu mengetepikan soal dendam lama dalam politik demi melindungi negara daripada segala bentuk penyelewengan dan kejahatan politik.

“Melalui GTA semua pihak berada di bawah satu payung yang sama, yang menegakkan prinsip perjuangan yang sama.

“Kekuatan parti-parti politik yang dinamik digembleng bersama puluhan pertubuhan bukan kerajaan (NGO) dan tokoh nasional yang berwibawa bakal membawa era perubahan yang positif untuk tanah air,” katanya.

Sebelum ini, Pengerusi Penaja GTA, Tun Dr Mahathir Mohamad berkata, gerakan itu sedang menilai kemungkinan mempertimbangkan kerjasama dengan PN bagi menghadapi PRU15.

Dr Mahathir berkata, pihaknya bersedia bekerjasama dengan PN yang dipimpin Tan Sri Muhyiddin Yassin jika gabungan itu sependapat dengan GTA serta tidak terbabit dengan perkara yang bertentangan dengan dasar dan prinsipnya.

Pautan berkaitan;


4 anggota TUDM maut dalam insiden tembakan

KUCHING, 4 Muharram 1443H, Jumaat – Empat anggota Tentera Udara Diraja Malaysia (TUDM) maut dalam kejadian tembakan di kem TUDM di Kota Samarahan di sini, pagi tadi.

Pesuruhjaya Polis Sarawak, Datuk Aidi Ismail berkata, buat masa ini pihaknya sedang menjalankan siasatan mengenai insiden itu.

“Ya berlaku, tetapi buat masa ini siasatan masih dijalankan,” katanya ketika dihubungi Bernama di sini, hari ini.

TUDM dalam satu kenyataan hari ini memaklumkan berlaku satu insiden tembakan membabitkan empat warga TUDM pada jam 7.15 pagi tadi di Unit TUDM di Kota Samarahan, Kuching ketika waktu anggota bertugas.

“Pihak TUDM menggesa semua pihak agar tidak menyebarkan sebarang spekulasi sehingga proses siasatan oleh polis selesai.

“TUDM akan menubuhkan satu Lembaga Penyiasatan bagi mengenal pasti punca kejadian,” menurut kenyataan itu. – Bernama


Utamakan BMF dalam kehidupan harian

BANGI, 10 Rabiulawal 1443H, Ahad – Pendirian teguh dalam memperjuangkan Kempen Beli Produk Muslim atau Buy Muslim First (BMF) mampu menyatukan orang Melayu tanpa mengambil kira latar belakang parti politik.

Atas dasar itu, Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari mengajak pelbagai pihak melupakan sengketa lama dan bersatu hati menyokong kempen BMF.

“Saya menyeru kepada semua pihak. Marilah kita bersatu hati. Bersatu untuk kukuhkan semula ekonomi kita.

“Utamakan BMF dalam kehidupan harian,” katanya menerusi hantaran di Facebook beliau hari ini.

Dalam pada itu, Cikgu Izzat merasakan ketika ini orang Melayu berada dalam keadaan getir bahkan kelihatan terus terkebelakang secara halus.

“Biarkanlah ahli politik yang pentingkan diri sendiri.

“Tinggalkan mereka yang hipokrit dan lupakan sahaja mereka yang janji tak tepati,” katanya.

Kempen BFM dilancarkan bagi meningkatkan ekonomi dan pendapatan umat Islam.

Kempen yang diusahakan sejak 2019 bertujuan memberi galakan kepada ekonomi orang Islam selain mengetengahkan produk serta perkhidmatan halal seluruh negara.

Difahamkan, sehingga ke hari ini setiap mesyuarat antara NGO-NGO Islam sentiasa dan konsisten membincangkan agenda BMF.


Dong Zong kesal pendidikan negara ‘terperangkap’ dalam sistem tunggal

BANGI, 28 Syawal 1442H, Rabu – Pertubuhan pendidikan Cina, Dong Zong mendakwa kesal dengan pendidikan negara yang terperangkap dalam sistem yang bersifat tunggal.

Pengerusinya, Tan Tai Kim mendakwa, setiap aliran pendidikan kononnya kaya dengan ciri-ciri kepelbagaian dalam masyarakat.

Katanya, kewujudan pendidikan Cina dan sekolah aliran berlainan mencerminkan kepelbagaian dalam masyarakat.

Tai Kim mendakwa, sehingga kini, Malaysia adalah sebuah negara dengan kepelbagaian, namun terperangkap dalam sistem negara yang bersifat tunggal.

“Sekolah pelbagai aliran sudah berkembang di Malaysia lebih 200 tahun lamanya, kita sebenarnya sedang memelihara khazanah negara dan nilai persaingan yang mengkayakan ciri kepelbagaian dalam masyarakat.

“Selain pendidikan Cina, kepelbagaian dalam pendidikan juga adalah khazanah berharga negara,” katanya seperti dilapor portal The Malaysian Insight versi Cina pada 6 Jun lalu.

Tai Kim mendakwa, dalam memelihara perkembangan pendidikan Cina, pendidikan aliran lain juga perlu diambil kira, dengan menggalakkan ia berkembang bersama bagi memastikan nilai kepelbagaian terus wujud.

Dia berkata demikian ketika majlis perasmian program Talian Kem Belia Pendidikan Cina, Sabtu lalu.

Tai Kim berkata, Dong Zong sedar pembabitan golongan belia penting demi memastikan pendidikan Cina terus terpelihara.

“Kita berharap selain meneruskan misi generasi dahulu, mereka juga akan menangani pelbagai masalah berhubung pendidikan Cina di negara ini secara proaktif.

“Fahami sejarah pendidikan Cina dan bahasa ibunda kaum lain melalui pembacaan, hanya dengan cara itu dapat memupuk sayang dan menghargai pendidikan Cina,” katanya.


UAE tangguh laksana perjanjian pengecualian visa dengan Israel

TEL AVIV, 7 Jamadilakhir 1442H, Rabu – Kementerian Luar Negeri Israel mengumumkan bahawa Emiriah Arab Bersatu (UAE) menangguhkan sementara perjanjian pengecualian visa dengan negara Yahudi itu, dengan alasan kebimbangan terhadap COVID-19.

Dalam satu kenyataan, jurucakap kementerian, Lior Haiat mengatakan bahawa kerajaan UAE memaklumkan bahawa pelaksanaan perjanjian itu ditangguhkan hingga 1 Julai atau sehingga adanya langkah untuk mengekang penyebaran coronavirus, lapor agensi berita Xinhua.

Keputusan itu diambil sesuai dengan perjanjian yang mengatakan bahawa kedua-dua pihak boleh menangguhkan pelaksanaan perjanjian tersebut dengan alasan kebimbangan kesihatan awam, menurut Haiat.

Kementerian Luar Negeri Israel mengatakan bahawa UAE telah melaksanakan langkah serupa untuk menyekat kedatangan dari negara lain juga, termasuk India, Pakistan dan beberapa negara Eropah yang lain.

Menurut kementerian, pengecualian visa seharusnya berkuat kuasa pada 13 Februari.

Ianya adalah antara perkara penting dalam perjanjian normalisasi Israel-UAE yang ditandatangani pada 15 September 2020.

Pengumuman itu dibuat sehari setelah Kabinet Israel memutuskan untuk mewajibkan semua pengunjung dari UAE untuk dikuarantin di sebuah ‘motel coronavirus’ yang dikendalikan oleh tentera selama 10-14 hari.

Sebelum ini, dengan penguatkuasaan perjanjian itu, UAE menjadi negara Arab pertama yang rakyatnya boleh memasuki Israel tanpa visa. – Agensi


Muliakan diri dengan al-Quran

1. Ketika zaman pemerintahan Saidina Umar, beliau dijadualkan untuk bertemu dengan Gabenor Mekah bernama Nafi’ bin Abd al-Harith. Apabila Umar bertemu dengan pemerintah Mekah ini, beliau bertanya kepadanya: “Siapakah yang engkau tinggalkan untuk mentadbir Mekah ketika engkau tiada untuk bertemu denganku ini?”

2. Lalu Nafi (gabenor Mekah itu) berkata: “Aku tinggalkan mereka dengan seorang Maula (orang suruhan) kami.” Lalu Saidina Umar terkejut dan berkata: “Apakah engkau tinggalkan ahli Mekah (yang mulia itu) dengan seorang maula (orang suruhan) sahaja?”

3. Lalu Nafi menjawab: “Aku tinggalkan mereka dengan seorang yang mahir dengan al-Quran dan ilmu Faraid. Umar kelihatan bersetuju dengan tindakan Nafi’ itu dan berkata: Aku mendengar Rasulullah bersabda:

إِنَّ اللَّهَ يَرْفَعُ بِهَذَا الْكِتَابِ أَقْوَامًا وَيَضَعُ بِهِ آخَرِينَ

“Sesungguhnya Allah mengangkat kedudukan seseorang (sesuatu kaum itu) dengan kitab ini (iaitu al-Qur’an) dan merendahkan yang lain dengan kitab ini.” (HR Muslim)

4. Ketika menghuraikan hadis ini, Sheikh al-Mubarakfuri menjelaskan bahawa, tindakan Umar membaca hadis Nabi itu menunjukkan Allah akan memuliakan siapa sahaja dengan al-Quran, sekalipun beliau adalah seorang hamba. Kata beliau:

المعنى إن هذا الأمير رفعه الله عزوجل على هؤلاء المؤمر عليهم

“Maksud hadis ini ialah Allah akan mengangkat pemimpin ini yang (yang berpegang dengan ajaran al-Quran).” (Mi’ah al-Mafatih)

5. Hadis ini turut menunjukkan bagaimana Allah akan mengangkat seorang pemimpin itu selagi mana dia berpegang teguh dengan perintah al-Quran. Oleh yang demikian, amalkanlah setiap pedoman yang diperintahkan oleh Allah dalam al-Quran. Kedudukan manusia itu diangkat selagi mana mereka menjadikan al-Quran petunjuk dan pegangan dalam hidup mereka.

Semoga Allah membimbing kita.

Dr. Ahmad Sanusi Azmi
https://telegram.me/drahmadsanusiazmi